Penunggang motosikal maut, langgar kereta masuk simpang
Oleh ADNAN IBRAHIM

14 Mei 2023, 9:37 pm
KLUANG – Seorang penunggang motosikal berkuasa tinggi maut selepas melanggar sebuah kereta yang cuba memasuki simpang dalam kejadian di Kilometer 89, Jalan Batu Pahat – Mersing, di sini petang tadi.
Ketua Polis Daerah Kluang, Asisten Komisioner Bahrin Mohd. Noh berkata, kejadian yang berlaku pada pukul 3.50 petang itu melibatkan motosikal jenis BMW S1000RR yang ditunggang lelaki yang dikenali sebagai Anuar, 29, dan kereta Proton Persona dipandu oleh Abdullah Fariz, 50.
Katanya, hasil siasatan mendapati kedua-dua kenderaan terlibat datang dari arah yang sama iaitu dari Kluang ke Kahang.
“Ketika sampai di lokasi kejadian, mangsa yang berada di belakang cuba untuk memotong kereta Proton Persona namun dalam masa sama kereta berkenaan bertindak memasuki simpang di sebelah kanan.
“Akibat daripada itu, mangsa tidak sempat mengelak dan melanggar sebelah kanan kereta Proton Persona menyebabkannya hilang kawalan sebelum tercampak ke bahu jalan dan mengalami kecedaraan parah bahagian dalaman badan,” katanya melalui kenyataan, di sini hari ini.
Menurut Bahrin lagi, mangsa kemudiannya disahkan meninggal dunia oleh pasukan perubatan yang datang sejurus kejadian untuk memberikan bantuan kecemasan dan dirujuk ke Hospital Enche Besar Hajjah Khalsom (HEBHK), di sini, untuk proses bedah siasat. -KOSMO! ONLINE


PM beri jaminan selesai segera Perjanjian Malaysia 1963
Oleh NUR ALWANI ZAFIRAH KHAIRUL

14 Mei 2023, 8:42 pm
KUALA LUMPUR – Perdana Menteri, Datuk Seri Anwar Ibrahim memberi jaminan kepada pimpinan Kerajaan Negeri Sabah dan Sarawak bahawa isu Perjanjian Malaysia 1963 (MA1963) akan diselesaikan secepat mungkin.
Katanya, isu tersebut telah bermula sejak puluhan tahun lagi dan beliau akan pastikan masalah tersebut tidak terus berlarutan.
“Dengan ini saya beri mandat penuh kepada Timbalan Perdana Menteri, Datuk Seri Fadillah Yusof untuk selesaikan sedaya upaya apa sahaja perjanjian yang telah dimeterai di dalamnya dan lakasanakan.
“Ada yang pihak memperolok kerana kononnya kerajaan mahukan jaminan sokongan daripada Gabungan Parti Sarawak (GPS) dan Gabungan Rakyat Sabah (GRS).
“Saya jawab, itu memang ada, akan tetapi yang lebih penting adalah kerana ia merupakan tanggungjawab pimpinan generasi kini adalah untuk melaksanakan sumpah setia dan janji bapa kemerdekaan kita,” katanya ketika menyampaikan Amanat Perdana sempena Konvensyen Nasional Kerajaan Perpaduan di Dewan Merdeka, Pusat Dagangan Dunia (WTC), di sini hari ini.
Selain itu, Anwar turut menyentuh mengenai usaha penyelesaian berhubung isu bekalan air bersih yang berlaku di Sabah serta Sarawak dan sekiranya kerajaan negeri memerlukan peruntukan berbilion ringgit, beliau akan sedaya upaya menyelesaikannya tahun ini.

“Ini bukan sebab nak pilihan raya ke apa, akan tetapi ia merupakan perkara penting buat rakyat, 60 tahun lebih usia kemederkaan negara ini, mereka tidak boleh dihinakan dengan masalah untuk mendapatkan bekalan air yang bersih.
“Inilah ertinya Kerajaan Perpaduan, janji diterjemahkan. Bila? Inilah masanya,” jelasnya. – KOSMO! ONLINE


Isteri maut, suami parah kereta bertembung treler
Oleh MASTURAH SURADI

14 Mei 2023, 8:59 pm
KOTA TINGGI – Seorang wanita maut selepas kereta Proton Waja dinaiki bertembung dengan sebuah treler membawa muatan baja di Kilometer 43.5 Jalan Johor Bahru – Mersing, pagi tadi.
Mangsa, Masroha Ali, 37, maut di tempat kejadian manakala suaminya yang dikenali sebagai Mohd Fazuan Abu Hassan, 38, mengalami cedera parah.
Ketua Polis Daerah Kota Tinggi, Superintendan Hussin Zamora berkata, pihak polis menerima laporan kejadian itu kira-kira pukul 8.10 pagi.
“Kejadian melibatkan sebuah kereta jenis Proton Waja yang dipandu seorang lelaki warga tempatan dengan sebuah treler jenis Scania yang dipandu lelaki warga tempatan berusia 31 tahun.
“Kemalangan dipercayai berlaku apabila pemandu treler gagal mengawal kenderaan dan termasuk ke laluan bertentangan iaitu laluan menghala ke Johor Bahru dan bertembung dengan kereta yang dinaiki oleh pasangan suami isteri tersebut.
“Akibat dari kemalangan tersebut, pemandu kereta mengalami kecederaan parah iaitu patah kedua-dua kaki dan kini dirawat di Hospital Sultan Ismail manakala penumpangnya mengalami kecederaan parah di kepala dan meninggal dunia di tempat kejadian,” katanya dalam kenyataan, hari ini. -KOSMO! ONLINE


Beria ajak cari etok petanda ajal dua beradik lemas
Oleh ROSALWANI CHE SOH

14 Mei 2023, 6:32 pm
PASIR MAS – Ibu kepada dua beradik yang lemas di Sungai Tebing Tinggi, Tanah Merah semalam tidak menyangka tindakan anak-anaknya itu yang beria-ria mengajak mencari etok di sungai terbabit menjadi petanda kepada pemergian mereka buat selamanya.
Siti Zubaidah Marikan Yassin, 45, berkata, Mohd. Fauzi Mat Yaacob, 29, dan Mohd. Syah Iskandar Abdullah,10, yang merupakan adik-beradik tiri mengajak bapa mereka, Mohd. Mat Yaacob Jusoh, 63, mencari etok selepas tidak puas makan kerang sungai itu sehari sebelum kejadian.
Menurutnya, kebiasaannya dia hanya keluar bersama suami mencari etok untuk dijadikan lauk kerana makanan itu digemari oleh seluruh ahli keluarga.
“Kedua-dua anak saya memaklumkan bahawa mereka tidak puas makan etok yang saya dan suami bawa pulang. Mereka beria-ria mengajak kami pergi semula ke Sungai Tebing Tinggi yang terletak kira-kira 40 kilometer dari rumah.
“Semasa mencari etok, saya sempat lihat mereka berdua minta tolong sebelum lemas. Saya masih trauma lepas lihat kedua-dua anak lemas di depan mata,” katanya ketika ditemui Kosmo! di rumahnya di Kampung Kubang Chenok, Cetok di sini hari ini.
Terdahulu, Siti Zubaidah dikunjungi oleh Yang Dipertua Pertubuhan Ikatan Murni Chetok, Hafifi Mohd. Nor yang hadir melawat keluarganya.

Menurut Siti Zubaidah, dia dan seluruh ahli keluarga amat sedih dengan kehilangan dua beradik itu, namun reda dengan pemergian mereka.
Kosmo! Online semalam melaporkan, dua beradik tiri dikhuatiri lemas semasa mencari etok di Sungai Tebing Tinggi, Bukit Kecil, di sini.
Dalam kejadian kira-kira pukul 11.30 pagi itu, mangsa, Mohd. Fauzi dan adiknya, Mohd. Syah Iskandar dipercayai pergi ke kawasan tersebut bersama keluarganya.
Ketua Balai Bomba dan Penyelamat Tanah Merah, Penolong Penguasa Bomba Mohd. Zulkifli Osman berkata, ibu mangsa, Siti Zubaidah cuba menyelamatkan Mohd. Fauzi dan Mohd. Syah Iskandar, namun dia turut lemas dalam kejadian tersebut.
“Siti Zubaidah bagaimanapun berjaya diselamatkan suaminya, namun kedua-dua mangsa lemas di lokasi kejadian,” katanya. – KOSMO! ONLINE


Warga emas belajar memandu, Honda City terbabas masuk gaung
Oleh KOSMO!

14 Mei 2023, 6:00 pm
JAKARTA – Sebuah klip video tular di media sosial Indonesia memaparkan situasi sebuah kereta Honda City terbabas ke dalam gaung apabila dipandu oleh pemiliknya yang cuba belajar memandu, lapor laman berita Liputan 6 semalam.
Video itu dimuat naik dalam akaun Instagram @terang_media. Kejadian itu dikatakan berlaku di daerah Jatinom, wilayah Jawa Tengah.
Ketua Polis Daerah Jatinom, Nahrowi menjelaskan bahawa kejadian itu berlaku pada pukul 8 pagi (waktu tempatan) Rabu lalu.
Menurut Nahrowi, kereta itu terjatuh ke dalam gaung pada kedalaman kira-kira 20 meter.
Kejadian itu bermula ketika Sudadi, 65, sedang belajar memandu di sebuah padang sambil ditemani rakannya, Kusminato, 58.
Kereta dipandu Sudadi tiba-tiba hilang kawalan lalu terlanggar tiang gol sebelum terjatuh ke dalam gaung di hadapan.

“Oleh kerana tidak berhati-hati dan dan melanggar tiang gol, kereta itu masuk ke dalam sungai,” jelas Nahrowi.
Dua lelaki itu mengalami kecederaan ringan dan dibawa ke Hospital PKU Muhammadiyah Jatinom manakala kereta yang remuk itu diangkut oleh penduduk ke darat. – Agensi


Nomad sah jadi suami orang
Oleh HANISAH SELAMAT

14 Mei 2023, 6:11 pm
PETALING JAYA – Penyanyi Nomad, selamat bergelar suami kepada wanita pilihannya,Farah Wahidah Hassan, dalam majlis pernikahan yang berlangsung di Alor Setar, Kedah, semalam.
Katanya, majlis pernikahan yang hanya dihadiri ahli keluarga dan teman rapat itu diadakan sehari selepas majlis pertunangan mereka.
Berkongsi perasaan, Nomad atau nama sebenar, Nur Mohd Alieff Ayub, 35, mendedahkan bersyukur majlis pernikahan dengan suri hatinya berjalan lancar walaupun masih janggal membawa gelaran suami.
“Saya bertunang dengan isteri, kelmarin. Majlis akad nikah pula berlangsung pada pagi semalam. dengan mas kahwin sebanyak RM13,000.
“Alhamdulillah, segala persiapan perkahwinan yang dibuat pada saat akhir berjalan dengan lancar dan dipermudahkan,” kata penyanyi lagu Tetap Menantimu itu.
Menyentuh mengenai keputusan merahsiakan majlis tersebut, Nomad menjelaskan, dia enggan mendedahkan hal peribadi yang menjadi prinsipnya sejak dulu.

“Kenapa tidak pernah berkongsi kerana apa sahaja perkara yang belum pasti berkaitan dengan kisah hidup terutama dari segi percintaan, saya tidak akan dedahkan.
“Saya rasa apabila sudah sah, barulah saya boleh berkongsi. Ada beberapa perkara dalam hidup saya patut kongsi, saya akan kongsikan.
“Tapi, jika tidak perlu berbuat demikian, bermakna saya tidak akan buka mulut,” katanya lagi.
Sementara itu, hari bahagia Nomad dan Farah didedahkan kepada umum menerusi laman sosial penerbit drama, Fadzil Teh yang memuatnaik beberapa foto dan video sekitar majlis berkenaan.
Sebelum ini, Nomad yang pernah menyepi seketika selama lima tahun daripada industri hiburan, muncul semula pada 2020 dengan  Gegar Vaganza musim ketujuh (GV7)  yang meraih perhatian ramai. – KOSMO! ONLINE


Polis siasat video pasangan berdua-duaan di tepi kubur
Oleh KOSMO!

14 Mei 2023, 7:30 pm
JAKARTA – Polis Indonesia sedang melakukan siasatan berhubung satu rakaman video yang menunjukkan sepasang remaja duduk di atas motosikal dekat kawasan perkuburan Tanah Kusir, Kebayoran Lama, Jakarta Selatan, lapor laman berita Serambinews hari ini.
Siasatan dilakukan selepas rakaman video tersebut tersebar menerusi laman media sosial. Terdapat dakwaan bahawa kejadian tersebut berlaku pada waktu siang pada bulan Ramadan lalu.
Ketua Tanah Perkuburan Awan (TPU) Kusir, Gunawan turut mengesahkan berlakunya perbuatan tersebut.
Namun, Ketua Polis Kebayoran Lama, Widya Agustiono mengaku belum mendapat maklumat berhubung perbuatan tidak senonoh tersebut.
Namun, katanya, pihaknya akan melakukan siasatan terlebih dahulu.
“Kita akan memeriksa dulu, apakah benar kejadian itu berlaku di sana,” ujar Widya ketika dihubungi pada Khamis lalu.

Menurutnya, polis juga akan melakukan siasatan sama ada video pasangan tersebut melakukan maksiat kerana dalam rakaman video tersebut, ia tidak menunjukkan perbuatan berkenaan dengan jelas. – Agensi


Hakim Danish terlepas podium gara-gara ‘dirempuh’
Oleh MUHAMMAD RIDUAN MOHD HANAFIAH

14 Mei 2023, 6:02 pm
PETALING JAYA – Tunggangan memukau Hakim Danish Ramli pada perlumbaan Pusingan 3 Red Bull MotoGP Rookies Cup di Le Mans, Perancis sebentar tadi berjaya menarik minat pengulas saingan tersebut.
Namun, nasib tak menyebelahi Hakim Danish yang tampil dengan perlumbaan agresif apabila memberi cabaran kepada lima pelumba di hadapan selepas gagal menamatkan perlumbaan ekoran terlibat dalam insiden kemalangan di selekoh tiga.
Hakim Danish yang ketika itu berpeluang untuk menaiki podium bagaimanapun terjatuh pada pusingan terakhir perlumbaan itu selepas dilanggar dari arah belakang oleh Alvaro Carpe yang berpunca daripada kesilapan pelumba Sepanyol, Maximo Quiles yang jatuh lebih awal.
Hakim Danish dilihat terbaring seketika selepas insiden rempuhan itu, namun tidak mengalami sebarang kecederaan serius.
“Selesai menjalani pemeriksaan kesihatan . Pelumba dalam keadaan baik dan Hakim Danish boleh berjalan. Tiada kecederaan serius,” kata ZK Racing dalam kenyataan.
Pelumba Sepanyol, Angel Piqueras muncul juara selepas menamatkan saingan dengan catatan 28 minit 27.050 saat, manakala Guido Pini dan Alberto Fernandez menamatkan saingan tempat kedua dan ketiga.

Piqueras yang meraih kemenangan kelimanya selepas perlumbaan di Algarve dan Jerez kini mendahului carta keseluruhan pelumba dengan 145 mata manakala Carpe berada di kedudukan kedua, 69 mata.
Carpe berkongsi mata dengan Rico Salmela di tangga ketiga yang turut terbabas dalam satu insiden di pusingan terakhir perlumbaan.
Hakim Danish, 16, berada di kedudukan kelapan ketika ini dengan 46 mata sebelum saingan selepas ini dijadual berlangsung di Litar Mugello, Itali dari 10 hingga 11 Jun.
Semalam, Hakim Danish menamatkan Perlumbaan 1 di Litar Le Mans dengan berada di tempat kesembilan, 28’34.002s. Piqueras memenangi perlumbaan itu dengan catatan 28’22.282s. -KOSMO! ONLINE


Lelaki enggan bayar tambang curah kopi panas ke muka konduktor
Oleh KOSMO!

14 Mei 2023, 7:00 pm
WASHINGTON – Seorang lelaki di New Jersey, Amerika Syarikat (AS) didakwa melakukan serangan dengan menyimbah secawan kopi panas ke arah konduktor kereta api selepas enggan membayar tambang, lapor akhbar New York Post semalam.
Kejadian itu berlaku di stesen kereta api Secaucus kira-kira pukul 5.15 petang (waktu tempatan) Isnin lalu, kata polis transit New Jersey, Christopher Trucillo.
Ketika pembantu konduktor berada di platform, Michael Wilson, 36, menghampirinya dan meminta izin untuk menumpang, tetapi enggan membayar.
Apabila konduktor itu menunjuk ke arah tempat membeli tiket, Wilson menyimbah kopi panas ke muka mangsa dan melarikan diri.
Menurut Trucillo, kopi panas itu memasuki mata, hidung dan mulut mangsa. Dia kemudian dikejarkan ke hospital untuk menerima rawatan.
Kejadian itu menyebabkan pergerakan tren yang sesak terpaksa ditunda.

Wilson kemudian ditangkap dan didakwa melakukan serangan ke atas pekerja transit.
Ia merupakan kesalahan jenayah baharu yang ditandatangani oleh Gabenor New Jersey, Phil Murphy berkaitan gangguan terhadap pengangkutan awam.
Pesalah yang didakwa berdepan hukuman penjara tiga hingga lima tahun dan denda sehingga AS$15,000 (RM66,937). – Agensi


Konvensyen Kerajaan Perpaduan ‘signal’ kerajaan stabil – Anwar
Oleh MUHAMMAD NAJIEB AHMAD FUAD

14 Mei 2023, 6:57 pm
KUALA LUMPUR – Perdana Menteri, Datuk Seri Anwar Ibrahim yakin Konvensyen Kerajaan Perpaduan 2023 sebagai ‘signal’ kepada rakyat dan dunia bahawa kerajaan ketika ini mempunyai kesepakatan yang kuat.
Anwar berkata biarpun terdapat desas-desus dimainkan oleh beberapa pihak yang menyatakan bahawa Kerajaan Perpaduan di bawah pimpinannya bersifat sementara namun, ia telah dibuktikan melalui konvensyen itu dengan kesepakatan gabungan parti dapat duduk bersama berbincang segala perihal berhubung parti dan negara.
“Ada yang kata kerajaan (hanya bertahan) tiga bulan ada kata sebelum puasa, sebelum Raya Cina tetapi Alhamdulillah dengan konvensyen hari ini.
“Ini sebagai ‘signal’ jelas kepada rakyat Malaysia dan dunia, kerajaan ini bukan sahaja stabil tetapi Insha-Allah kekal sehingga ke Pilihan Raya Umum (PRU) yang akan datang.
“Kekal untuk apa? pertama, memastikan tatakelola mesti baik, hentikan amalan rasuah serta penyalahgunaan kuasa, pastikan dasar yang memacu pertumbuhan ekonomi selain membela nasib rakyat kita,” katanya ketika berucap pada konvensyen berkenaan, di sini hari ini.
Sementara itu, Anwar juga turut mengucapkan terima kasih kepada kepimpinan UMNO yang sentiasa mendokong aspirasi yang dibawa oleh Kerajaan Perpaduan dan mengenepikan perbalahan politik demi kepentingan rakyat di negara ini.

“Ini hari paling berharga untuk Kerajaan Perpaduan dan Malaysia terima kasih kepada saudara-saudara kerana bersedia meleburkan segala kesempitan yang lalu, kemarahan lalu dan bermuafakat bersama.
“Kalaulah tidak kerana komitmen Zahid (Ahmad Zahid Hamidi) sebagai Presiden UMNO dan dukungan Ahli Parlimen UMNO, sejarah kita tentu berubah.
“Jadi kita perlu iktiraf peranan beliau dan UMNO serta peranan Gabungan Parti Sarawak (GPS) itu sendiri (untuk bersama kerajaan),” ujarnya. – KOSMO! ONLINE


Pekerja saman majikan kerana tidak diberi kenaikan gaji
Oleh KOSMO!

14 Mei 2023, 6:30 pm
LONDON – Seorang pekerja kanan sektor teknologi maklumat (IT) di Britain yang mengambil cuti sakit sejak 2008 mahu menyaman sebuah syarikat gergasi teknologi kerana didakwa melakukan diskriminasi dengan tidak memberi kenaikan gaji sepanjang tempoh itu, lapor akhbar Metro UK semalam.
Ian Clifford mendakwa menjadi mangsa diskriminasi oleh syarikat IBM kerana gajinya tidak dinaikkan dalam tempoh 15 tahun dia tidak hadir ke pejabat.
Pakar IT itu dibayar lebih £54,000 (300,242) setahun dan dijamin menerima gaji sehingga umurnya 65 tahun.
Namun, Clifford berhujah majikannya tidak cukup ‘bermurah hati’ dengan mendakwa bahawa gaji sebanyak £54,028 (RM300,398) itu akan ‘berkurangan’ dari semasa ke semasa disebabkan oleh kadar inflasi.
Bagaimanapun, tuntutannya telah ditolak oleh sebuah tribunal pekerjaan di Reading baru-baru ini dengan hakim memberitahunya, dia telah diberi manfaat yang sangat besar dan layanan yang baik daripada syarikat berkenaan.
Clifford mengambil cuti sakit pada September 2008 dan tidak bekerja sehingga 2013 apabila membangkitkan tentang layanan tidak adil terhadapnya selepas mengadu tidak menerima kenaikan gaji dan bayaran percutian untuk tempoh lima tahun.

Pada April 2013, ketika Clifford berusia pertengahan 30-an, perjanjian kompromi telah dicapai dan aduannya diselesaikan dengan meletakkannya dalam pelan hilang upaya dalam syarikat itu.
Berdasarkan pelan itu, seseorang yang tidak dapat bekerja tidak diberhentikan tetapi kekal sebagai pekerja dan tiada kewajipan untuk bekerja, kata panel pekerjaan itu. – Agensi


Bekalan air terjejas, kedai makan tutup awal
Oleh KOSMO!

14 Mei 2023, 7:05 pm
BALIK PULAU – Bekalan air di beberapa kawasan di daerah Barat Daya, di sini, mula terjejas susulan paras air Sungai Muda dekat Kepala Batas dilaporkan menurun secara mendadak sejak pagi tadi.
Antara lokasi yang terkesan sejak pukul 4 petang tadi adalah di Teluk Kumbar, Bayan Lepas dan Sungai Ara.
Rata-rata penduduk terutama peniaga makanan dan minuman mula mengambil langkah bersedia termasuk ada yang dikatakan terpaksa menutup awal operasi perniagaan.
Perbadanan Bekalan Air Pulau Pinang Sdn. Bhd. (PBAPP) dalam satu kenyataan berkata, berikutan pelaksanaan pelan awal kontingensi PBAPP, Loji Rawatan Air (LRA) Sungai Dua kini beroperasi pada tahap 60 hingga 65 peratus kerana paras air Sungai Muda telah menurun secara mendadak, pagi tadi.
“LRA ini tidak boleh beroperasi pada tahap 100 peratus untuk menghasilkan kira-kira 1,000 juta liter sehari (JLH) sehingga proses abstraksi air mentah PBAPP dipulihkan semula ke tahap 100 peratus di Muka Sauk Lahar Tiang.
“Ini bererti bahawa pemulihan sepenuh perkhidmatan bekalan air di Negeri Pulau Pinang tertakluk kepada status pemulihan paras air Sungai Muda di Muka Sauk Lahar Tiang,” katanya dalam kenyataan.

Katanya, LRA Sungai Dua mengeluarkan kira-kira 80 peratus daripada air terawat yang dibekalkan oleh PBAPP di seluruh Pulau Pinang setiap hari.
“Oleh itu, demi keselamatan, para pengguna air di kawasan-kawasan berikut (Seberang Perai Utara, Seberang Perai Tengah, Seberang Perai Selatan dan kawasan Selatan Pulau Pinang) dinasihatkan menyimpan air dengan secukupnya untuk penggunaan bermula hari ini sehingga Rabu (17 Mei),” jelasnya.
Terkini, setakat pukul 7 malam tadi, antara kawasan lain yang turut terkesan adalah di daerah Timur Laut dan Seberang Perai. – KOSMO! ONLINE


Kerajaan Perpaduan pimpinan Anwar pasti ‘lepas’ PRU16 – Ahmad Zahid
Oleh NUR ALWANI ZAFIRAH KHAIRUL

14 Mei 2023, 5:55 pm
KUALA LUMPUR – Kerajaan Perpaduan di bawah pimpinan Perdana Menteri, Datuk Seri Anwar Ibrahim dilihat mampu memenangi hati rakyat menjelang Pilihan Raya Negeri (PRN) dan juga berterusan sehingga Pilihan Raya Umum ke-16 (PRU16) akan datang.
Timbalan Perdana Menteri, Datuk Seri Ahmad Zahid Hamidi berkata, sekiranya kesemua 19 parti di bawah Kerajaan Perpaduan kekal memberi sokongan kepada Anwar, beliau yakin kerajaan yang dibentuk kali ini mampu bertahan lama.
“Saya menyaksikan dalam Majlis Hari Terbuka Aidilfitri Malaysia Madani di setiap negeri yang telah kita pilih, saya merasa terkejut sebagai rakan lama kita telah terpinggir selama 25 tahun sekarang kita bersama semula.
“Datuk Seri Anwar, you are the real Anwar Ibrahim (anda adalah Anwar Ibrahim yang sebenar).
Saya menyaksikan dari Kedah ke Pulau Pinang, ke Kelantan dan Terengganu, malam ini di Selangor, saya amat yakin jika kita terus tetap membantu beliau (Anwar), idealisme yang telah diterjemahkan dalam bentuk dasar-dasar yang baik oleh Kerajaan Perpaduan pasti dapat melepasi PRU16,” katanya.
Beliau berkata demikian ketika berucap pada sesi bicara rakyat sempena Konvensyen Nasional Kerajaan Perpaduan di Dewan Merdeka, Pusat Dagangan Dunia (WTC), di sini hari ini.

Ahmad Zahid yang juga merupakan Presiden UMNO meminta semua pimpinan serta ahli di bawah UMNO dan BN untuk tidak berkata soal perkara lama yang berlaku antara parti itu dengan parti-parti lain Kerajaan Perpaduan sewaktu tidak bersama dahulu.
“Dulu lawan, sekarang kawan, buat apa kita berlawan, kita perkukuhkan kerajaan perpaduan.
“Dahulu orang pandang warna merah, biru sangat fobia, sekarang semua warna putih, ini menunjukkan kita sedang berdepan politik baharu, perkukuhkan apa yang ada dalam perlembagaan.
“UMNO dan Barisan Nasional diminta jangan lagi pernah menoleh ke belakang, di hadapan sini rakyat seluruh negara mahu beliau bersama 19 parti yang ada terus memaju negara,” ujarnya. – KOSMO! ONLINE


Wanita bincang isu seks di media sosial tampil mohon maaf
Oleh KOSMO!

14 Mei 2023, 4:53 pm
PETALING JAYA – Seorang wanita tampil membuat permohonan maaf selepas kandungan berunsur lucah yang dibuat olehnya di satu kumpulan Telegram tular dan mendapat kecaman orang ramai.
Wanita tersebut melalui satu hantaran di Facebooknya berkata, dia memohon maaf kerana perkongsiannya yang melampau itu telah menimbulkan kekecohan.
“Saya memohon jutaan maaf atas kesilapan juga kekhilafan daripada pandangan saya yang telah menimbulkan kekacauan dan ketidakselesaan antara kita.
“Apa yang berlaku itu adalah suatu pengajaran dan pertanggungjawaban ke atas diri saya,” katanya.
Katanya, apa yang dilontarkan itu hanyalah pendapat dan pandangannya sendiri.
“Apa yang telah saya lontarkan sama ada dalam Facebook mahupun grup, adalah pendapat dan pandangan saya sendiri yang tidak bersangkut paut dengan madrasah atau mana-mana guru saya.

“Semoga permohonan maaf ini dapat menjernihkan tanggapan dan suasana tidak kondusif antara warga di media sosial sejak kebelakangan ini.
“Kepada Allah saya memohon ampun, kepada Rasulullah saya mengharap syafaat, kepada kalian saya memohon maaf,” ujarnya.
Terdahulu, tular di media sosial apabila sebuah kumpulan Telegram diwujudkan bagi berkongsi kisah seks dalam rumah tangga.
Susulan itu juga, wanita tersebut bakal dipanggil Jabatan Kemajuan Islam Malaysia (Jakim) untuk siasatan.
Menteri di Jabatan Perdana Menteri (Hal Ehwal Agama), Datuk Dr Mohd. Na’im Mokhtar berkata, beliau turut mengarahkan Jakim untuk membuat laporan kepada Suruhanjaya Komunikasi Multimedia Malaysia (SKMM) berkaitan kandungan yang terkandung dalam media sosial untuk diambil tindakan lanjut. – KOSMO! ONLINE


Mak cik selamba beli-belah selepas motosikal terbabas masuk kedai
Oleh KOSMO!

14 Mei 2023, 5:00 pm
JAKARTA – Sebuah klip video tular di media sosial Indonesia memaparkan situasi seorang wanita terbabas ke dalam sebuah kedai selepas motosikal dipandunya hilang kawalan, lapor laman berita Kompas semalam.
Video kejadian itu dirakam kamera televisyen litar tertutup (CCTV) kedai tersebut.
Ketika cuba meletakkan kenderaannya, motosikal dipandu wanita itu hilang kawalan lalu terbabas ke dalam kedai.
Kejadian itu mengakibatkan barangan plastik dan kayu yang disusun di sepanjang laluan 10 meter dalam kedai itu terjatuh dan rosak.
Pemilik kedai, Suparmi, 53, berkata, kejadian itu berlaku sekitar pukul 6.30 petang (waktu tempatan) Jumaat lalu apabila wanita itu cuba meletakkan motosikalnya.
“Wanita itu tidak cedera dan terus pergi ke pasar berdekatan. Dia kemudian kembali lagi dan membeli dulang plastik berharga 13,000 rupiah (RM13),” katanya. – Agensi


Penunggang motosikal maut rempuh lori belok mengejut
Oleh OTHMAN YAHAYA

14 Mei 2023, 5:21 pm
SUNGAI PETANI – Seorang pemuda maut selepas motosikal ditunggangi merempuh sebuah lori yang membelok secara mengejut di Jalan Pinang Tunggal berdekatan Taman Kempas, di sini hari ini.
Dalam kejadian pukul 12.30 tengah hari itu, mangsa, Mohamad Mustaqim Md. Ariffin, 25, yang menunggang motosikal jenis Honda Dash maut di lokasi kejadian akibat kecederaan parah pada kepala.
Ketua Polis Daerah Kuala Muda, Asisten Komisioner Zaidy Che Hassan berkata, mangsa dipercayai gagal mengawal motosikal apabila sebuah lori jenis Hino yang datang dari arah bertentangan membelok ke kanan untuk memasuki sebuah kilang tanpa memberi isyarat.
“Mangsa tidak sempat mengelak kerana jarak terlalu dekat sebelum merempuh bahagian kiri belakang lori menyebabkan mangsa melambung dan terhempas ke atas jalan,” katanya di sini hari ini.
Kata beliau, pemandu lori yang berasal dari Butterworth, Pulau Pinang tidak mengalami sebarang kecederaan.
“Pemandu lori diarah hadir ke Ibu Pejabat Polis Daerah Kuala Muda untuk dirakam keterangan bagi membantu siasatan di bawah Seksyen 41(1) Akta Pengangkutan Jalan (APJ) 1987,” ujarnya. – KOSMO! ONLINE.


Mangsa gempa bumi Turkiye enggan undi Erdogan
Oleh KOSMO!

14 Mei 2023, 4:22 pm
ANKARA – “Kami mahukan perubahan, cukuplah setakat ini,” kata Mehmet Topaloglu, yang menjadi antara penduduk terawal membuang undi hari ini di bandar selatan Turkiye, Antakya, yang musnah akibat gempa bumi kuat pada Februari lalu.
Bagi Topaloglu, gempa bumi berkekuatan 7.8 pada skala Richter yang membunuh 50,000 orang di negara itu serta keadaan ekonomi telah mengubah keadaan undian. Ia dilihat bakal menamatkan pemerintahan Presiden Recep Tayyip Erdogan selama lebih dua dekad.
“Saya mengundi Erdogan untuk tempoh dua penggal, namun tidak akan mengundinya lagi walaupun dia adalah bapa saya,” katanya ketika ditemui di sebuah pusat undian.
Sementara itu, bagi Aylin, 23, gempa bumi dan tindak balas kerajaan yang tidak mencukupi ketika bantuan diberikan mempengaruhi undiannya antara Erdogan dan saingan beliau, Kemal Kilicdaroglu.
“Kerajaan pusat tidak memberi bantuan kepada kami serta-merta. Mereka hanya tiba tiga atau empat hari selepas gempa bumi,” katanya sambil menambah, sokongan terhadap Erdogan di wilayah Hatay pasti banyak berkurang.
Rakyat Turkiye keluar mengundi hari ini dalam pilihan raya penting yang dilihat sama ada memanjangkan tempoh kuasa Erdogan yang telah menjangkau 21 tahun atau bertukar tangan kepada pesaingnya.

Pusat-pusat mengundi ditutup pada pukul 5 petang (waktu tempatan). – AFP


Malaysia tunggu kuota tambahan haji – TH
Oleh AMREE AHMAD

14 Mei 2023, 4:29 pm
SEPANG – Kerajaan Malaysia masih lagi belum mendapat sebarang keputusan muktamad mengenai isu kuota tambahan jemaah haji pada musim kali ini daripada kerajaan Arab Saudi.
Pengarah Eksekutif Haji, Lembaga Tabung Haji (TH), Datuk Seri Syed Saleh Syed Abdul Rahman berkata, beliau sendiri tidak mengetahui bila perkara itu akan dapat dimaklumkan.
“Insya-Allah, saya juga pun masih tunggu kuota tambahan kerana seperti biasa setiap tahun memang pihak kerajaan kita ada mohon,” katanya pada sidang akhbar, di sini hari ini.
Terdahulu, beliau menyantuni kumpulan kedua seramai 160 petugas haji yang berlepas ke tanah suci meliputi kebajikan, perubatan, beberapa agensi luar dan media tempatan.
Mereka merupakan sebahagian daripada 670 petugas yang akan digerakkan ke Arab Saudi bagi operasi haji musim ini dengan kumpulan pertama berlepas petang Jumaat lalu.
Pada 29 April lalu, Pengerusi TH, Tan Sri Azman Mokhtar berkata, pihaknya menjangka kuota tambahan sebanyak 10,000 lagi untuk musim kali ini dapat diketahui awal bulan ini.

Ia susulan kejayaan Malaysia telah memperoleh kuota tambahan kira-kira 350 orang diluluskan kerajaan Arab Saudi menerusi sesi permohonan rayuan pertama awal bulan lepas.
Namun, Syed Saleh enggan menyatakan sama ada permohonan rayuan Malaysia berjaya atau gagal kerana ia terpulang atas pertimbangan kerajaan Arab Saudi.
“Negara itu juga perlu beri perhatian kepada banyak negara lain lagi yang memohon kuota tambahan dan kali ini mungkin akan berlaku kelewatan pengumuman rasmi,” jelasnya. – KOSMO! ONLINE.


Tak pernah terlintas berucap di pentas Dewan Merdeka – Anthony Loke
Oleh NUR ALWANI ZAFIRAH KHAIRUL

14 Mei 2023, 5:01 pm
KUALA LUMPUR – “Saya tidak pernah terlintas untuk berada di sini, berucap di atas pentas Dewan Merdeka ini.”
Demikian kata-kata yang diungkapkan Setiausaha Agung DAP, Anthony Loke ketika memulakan ucapan pada sesi bicara rakyat sempena Konvensyen Nasional Kerajaan Perpaduan di Dewan Merdeka, Pusat Dagangan Dunia (WTC), di sini hari ini.
Katanya yang juga Menteri Pengangkutan, beliau jamin perkara sama turut dirasai oleh barisan kepimpinan lain di dalam partinya.
“Semasa saya menceburi politik dan menyertai parti saya (DAP), tak pernah terlintas dalam fikiran saya bahawa pada satu hari nanti akan berdiri berucap di Dewan Merdeka, WTC ini.
“Saya rasa tidak ada sesiapa daripada parti saya yang pernah terlintas dalam fikiran mereka termasuk Gobind Singh Deo (Timbalan Pengerusi DAP).
“Saya mengakui bahawa saya sedikit gugup hari ini biasanya ucapan saya tak perlu nota, hari ini saya perlu nota. Sedikit gugup sebab tak pernah berucap di pentas ini, saya tidak ada pengalaman,” ujarnya.

Dalam pada itu, Anthony Loke sempat berseloroh mengatakan pentas Dewan Merdeka ini mungkin sudah biasa buat Perdana Menteri, Datuk Seri Anwar Ibrahim kerana beliau sendiri pernah berada dalam UMNO.
“Mungkin untuk Datuk Seri Anwar Ibrahim dah banyak pengalaman. Kini kembali ke gelanggang lama selepas sekian lama,” selorohnya. – KOSMO! ONLINE


Anak-anak Mohd. Diya sebak terima jaket keselamatan bapa
Oleh DIYANATUL ATIQAH ZAKARYA

14 Mei 2023, 4:22 pm
MELAKA – Ahli keluarga anggota bomba, Mohd. Diya Che Jusoh, yang meninggal dunia akibat lemas ketika cuba menyelamatkan mangsa banjir pada 2021 sebak selepas menerima peralatan penyelamatan digunakan Allahyarham dalam operasi terakhirnya.
Peralatan itu disampaikan Yang di-Pertua Negeri Melaka Tun Mohd. Ali Mohd Rustam kepada dua anak mangsa, Muhamad Danish Hakim, 14, dan Nurul Anisah Ilya, 11, sempena Sambutan Hari Anggota Bomba Sedunia 2023 di Dataran Memorial Pengisytiharan Kemerdekaan, Banda Hilir di sini, hari ini.
Balunya, Noraida Che Noh, 41, ketika ditemui pemberita berkata, meskipun sudah dua tahun tragedi itu berlaku, namun keluarganya masih lagi merasai kehilangan mangsa, terutama anak bongsunya, Nurul Anisah.
“Hari ini kami sekeluarga berasa sangat sebak kerana diberikan topi dan jaket keselamatan yang dipakai Allahyarham ketika menyelamatkan mangsa banjir di Sungai Putat.
“Nurul Anisah paling terkesan kerana dia sangat manja dengan arwah dan disebabkan itu juga Pengarah Jabatan Bomba dan Penyelamat Malaysia (JBPM) negeri, Abu Bakar Katain telah mengambilnya sebagai anak angkat bagi membantu mengubat kerinduan pada bapanya itu,”katanya.
Mengulas lanjut, Noraida turut menzahirkan ucapan terima kasih kepada pasukan JBPM kerana terus-menerus memberikan pelbagai bentuk sokongan terutama kepada empat anaknya.

“Sehingga hari ini kami menerima kunjungan dan bantuan daripada JBPM termasuklah soal pendidikan anak-anak, dengan yang sulung kini menuntut di Kolej Komuniti dalam jurusan automotif dan kedua sedang menunggu keputusan Sijil Pelajaran Malaysia (SPM).
“Kami berterima kasih dan bersyukur kerana pengorbanan dilakukan arwah demi negara sentiasa dikenang dan nasib kami sekeluarga dibela dengan sangat baik,” ujarnya.
Pada 20 Oktober lalu, media melaporkan Mohd. Diya, 46, yang berpangkat Pegawai Bomba Kanan (PBK) ll meninggal dunia selepas tergelincir dan ditolak arus deras ketika menjalankan kerja memasang tali di kawasan banjir di Kampung Sungai Putat.
Ketika kejadian Allahyarham sedang membantu 14 penduduk Kampung Sungai Putat yang terperangkap di dalam kediaman rumah untuk keluar kawasan bencana itu. -KOSMO! ONLINE.


Kedah lepaskan air dari Empangan Beris, Muda jika perlu
Oleh KOSMO!

14 Mei 2023, 5:29 pm
SUNGAI PETANI – Kerajaan Negeri Kedah akan memohon pelepasan air takungan dari Empangan Beris dan Empangan Muda di negeri ini sekiranya perlu bagi menampung penyusutan paras Sungai Muda ekoran kerosakan pada pintu baraj.
Penyusutan sungai tersebut menyebabkan 252,000 akaun pengguna di tiga daerah iaitu Kuala Muda, Kulim dan sebahagian Baling mengalami gangguan bekalan air bermula pukul 7.25 pagi tadi.
Menteri Besar, Datuk Seri Muhammad Sanusi Md. Nor berkata, kaedah pelepasan itu memerlukan nasihat teknikal daripada Jabatan Pengairan dan Saliran (JPS) dan Lembaga Kemajuan Pertanian Muda (MADA) selaku pengendali empangan.
“Saya sudah mendapat laporan pada pagi tadi dan dimaklumkan paras air di Sungai Muda susut dengan mendadak. Kita ada kaedah untuk atasi iaitu pelepasan air dari takungan kita di Empangan Beris dan Empangan Muda.
“Cuma masalahnya baraj di Pulau Pinang tidak bertutup, apabila lepas air baki daripada yang kita dapat sedut (untuk rawatan) akan terus ke laut. Saya harap perkara itu diatasi dahulu dengan segera supaya apabila kita lepas air akan dapat disekat di baraj itu,” katanya pada sidang akhbar selepas menyampaikan geran tanah peringkat Daerah Kuala Muda, di sini hari ini.
Menurutnya, langkah-langkah kontingensi berhubung masalah itu sedang dilakukan antaranya menghantar bekalan air terawat menggunakan lori sebagai langkah segera kepada pengguna terjejas.

Ketika ditanya sama ada pelepasan air dari Empangan Beris dan Empangan Muda mencukupi untuk menampung pengguna domestik atau hanya untuk tujuan pertanian, beliau berkata, perkara itu turut perlu mendapat nasihat teknikal daripada JPS dan MADA. – KOSMO! ONLINE.


Suami isteri ‘scammer’ dijatuhi hukuman penjara 12,640 tahun
Oleh KOSMO!

14 Mei 2023, 5:30 pm
BANGKOK – Sebuah mahkamah di Thailand menjatuhi hukuman penjara 12,640 tahun ke atas sepasang suami isteri yang menjalankan kegiatan penipuan dalam talian berkaitan skim pelaburan wang, lapor laman berita Wion News semalam.
Wantanee Tippaveth dan suaminya, Methi Chinpa telah menipu orang ramai secara online pada 2019.
Semasa perbicaraan mahkamah, pasangan itu mengaku menjalankan penipuan itu bersama tujuh individu lain di laman Facebook antara Mac hingga Oktober 2019.
Orang ramai tertarik dengan tawaran pelaburan yang dikatakan membawa pulangan 93 peratus kepada mereka.
Dalam menjadikan skim pelaburan itu kelihatan nyata, Wantanee kerap menyiarkan video dia mempamerkan barang kemas di kedai emas.
Mahkamah memutuskan pasangan itu bersalah menipu wang kira-kira 2,533 orang dalam skim Ponzi dengan pelaburan mencecah 1.3 bilion baht (RM171 juta).

Hukuman penjara selama 12,640 kemudian diringankan kepada 5,056 tahun oleh Mahkamah Jenayah Thailand.
Pasangan suami isteri itu dijangka dihukum penjara selama dua dekad sahaja kerana undang-undang Thailand meletakkan had hukuman penjara kepada 20 tahun terhadap setiap pesalah. – Agensi


Cuaca panas, tanaman kenaf di Kelantan, Terengganu ditangguh seketika
Oleh ROSLIZA MOHAMED

14 Mei 2023, 5:30 pm
KOTA BHARU – Lembaga Kenaf dan Tembakau Negara (LKTN) menangguhkan kerja-kerja penanaman kenaf di Kelantan dan Terengganu buat sementara waktu berikutan cuaca panas berterusan ketika ini.
Ketua Pengarahnya, Idris Mohd. Salleh berkata, langkah itu bertujuan menggelakkan petani daripada mengalami kerugian akibat kemarau.
Menurutnya, cuaca panas ketika ini dilihat akan memberi kesan tidak baik kepada tumbesaran pokok kenaf.
“Arahan penangguhan itu melibatkan seramai 33 orang petani di Kelantan manakala di Terengganu pula seramai 43 orang. Jumlah keluasan tanaman di kedua-dua negeri tersebut melibatkan 500 hektar.
“Kebiasaannya, penanaman kenaf dibuat sepanjang tahun bermula Januari hingga Ogos. Kita tidak pernah berdepan masalah penanaman dalam tempoh tersebut kecuali tahun ini,” katanya ditemui pemberita pada Majlis Anugerah Perkhidmatan Cemerlang 2022 dan Sambutan Hari Raya Aidilfitri LKTN di Ibu Pejabat LKTN Kelantan, di sini hari.
Mohd. Idris memberitahu, penanaman kenaf di Kedah, Perlis dan Pahang ketika ini berjalan seperti biasa. – KOSMO! ONLINE


Maut kemalangan selepas beli cincin tunang
Oleh NIK NUR IZZATUL HAZWANI NIK ADNAN

14 Mei 2023, 4:11 pm
KEMAMAN – Hajat pasangan kekasih untuk mengikat tali pertunangan tidak kesampaian apabila mereka terlibat dalam kemalangan maut di Kilometer 105, Jalan Kuantan-Kuala Terengganu berhampiran Kawasan Perindustrian Kerteh di sini malam tadi.
Dalam kemalangan pada pukul 11 malam itu, Muhammad Aliff Hafizzudin Samsul, 24, maut manakala bakal tunangnya, Nuralifah Ilyana Azman, 21, mengalami kecederaan parah.
Ketua Polis Daerah Kemaman Superintendan Hanyan Ramlan berkata, kemalangan dipercayai berlaku selepas sebuah kenderaan pelbagai guna (MPV) jenis Mazda dinaiki pasangan suami isteri tiba-tiba hilang kawalan lalu terbabas memasuki laluan bertentangan.
Beliau berkata, MPV itu kemudiannya merempuh kereta jenis Proton Wira dinaiki Muhammad Aliff Hafizzudin dan Nuralifah Ilyana.
“Rempuhan tersebut menyebabkan kereta dinaiki pasangan kekasih tersebut terbalik dan mereka tersepit di dalam kenderaan terbabit.
“Kedua-dua mangsa yang tersepit berjaya dikeluarkan oleh bomba sebelum Nuralifah Ilyana dikejarkan ke Unit Kecemasan Hospital Kemaman untuk menerima rawatan,” katanya di sini hari ini.

Hanyan berkata, Nuralifah Ilyana kemudiannya dibawa ke HSNZ untuk rawatan lanjut manakala mayat Muhammad Aliff Hafizzudin pula dibawa ke Unit Forensik Hospital Kemaman untuk tindakan lanjut.
“Kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Kerajaan Perpaduan perlu fokus 4 asas rakyat untuk kekal mentadbir
Oleh NUR ALWANI ZAFIRAH KHAIRUL

14 Mei 2023, 4:06 pm
KUALA LUMPUR – Kerajaan Perpaduan di bawah pimpinan Perdana Menteri, Datuk Seri Anwar Ibrahim, perlu memberi fokus terhadap empat perkara asas rakyat sekiranya mahu kekal mentadbir negara ini.
Naib Presiden UMNO, Datuk Seri Johari Abdul Ghani, berkata, mana-mana pihak yang mentadbir sebagai kerajaan perlu bersedia untuk menyelesaikan empat perkara asas dalam kehidupan rakyat tersebut.
“Apabila kita cerita soal ekonomi rakyat, apa yang rakyat nak? Rakyat nak empat perkara asas utama.
“Sesiapa yang jadi kerajaan kalau tidak boleh selesaikan empat masalah rakyat ini, mereka tidak boleh kekal mentadbir,” katanya semasa sesi dialog dalam memperkasakan ekonomi rakyat di Dewan Merdeka sempena Konvensyen Nasional Kerajaan Perpaduan Pusat Dagangan Dunia (WTC), di sini hari ini.
Menurut Johari yang juga bekas Menteri Kewangan menjelaskan, perkara asas yang pertama adalah semua rakyat mahukan sumber makanan yang mencukupi.
“Tidak kira sama ada mereka ini datang daripada golongan T20, M40 atau B40, mereka perlukan makanan. Kerajaan kena pastikan pembekal makanan yang mencukupi supaya kita tidak lagi mengalami masalah kekurangan bekalan bahan mentah.

“Kedua, rakyat nak tengok bagaimana sesebuah kerajaan itu memberi kualiti pendidikan sama ada sekolah  rendah,menengah, universiti atau Pusat Latihan Kemahiran Teknikal dan Vokasional (TVET).
“Selepas rakyat dapat kualiti pendidikan, rakyat mahukan peluang pekerjaan, tak guna kita ada pendidikan, ramai orang keluar universiti menganggur,” katanya.
Tambahnya lagi, rakyat mengharapkan kerajaan yang mentadbir menyediakan lebih banyak rumah-rumah mampu milik untuk keselesaan kehidupan mereka.
“Kalau dulu rakyat menyewa, kini mereka mahu ada rumah sendiri dan peranan kerajaan perlu sediakan rumah yang dicari-cari golongan B40,” ujarnya, – KOSMO! ONLINE


Kosmo!, Utusan Malaysia janji liputan terbaik musim haji kali ini
Oleh AMREE AHMAD

14 Mei 2023, 3:51 pm
SEPANG – Selepas tiga tahun, pembaca Kosmo! dan Utusan Malayisa berpeluang mendapat pelbagai khabar perkembangan mutakhir ibadah haji secara langsung dari tanah suci.
Pengarang Berita Kosmo!, Turmadzi Madun, antara 13 petugas media tempatan yang diberikan peluang oleh Lembaga Tabung Haji (TH) untuk membuat liputan terus dari kota suci di sana.
Ketika ditemui pada majlis keraian kumpulan kedua petugas haji di Pusat Konvensyen Movenpick di sini hari ini, beliau turut bersyukur kerana dipilih bagi menjadi tetamu Allah.
“Alhamdulillah, saya memang terkejut sebab jika ikut giliran sepatutnya amat jauh lambat lagi namun diberikan rezeki sebagai petugas haji musim ini,” katanya dalam nada terharu.
Dia yang memulakan karier dalam bidang kewartawanan dengan menyertai akhbar ini sejak 2004 lalu, turut berasa haru apabila menerima tawaran bagi membuat liputan haji.
Kali terakhir, Kosmo! dan Utusan Malaysia mendapat peluang untuk tugasan tersebut pada tahun 2019 sebelum musim haji dihadkan ekoran penutupan sempadan berikutan Covid-19.

Turmadzi, 44, berkata, tanah suci di Mekah dan Madinah bukan asing bagi dirinya berikutan pernah menunaikan ibadah umrah dan ziarah pada 2012 lalu bersama ahli keluarganya.
“Cuma kali ini agak berdebar kerana saya perlu hantar laporan berita setiap hari ke tanah air untuk tatapan pembaca yang ingin tahu apa berlaku di sana dari sudut kita,” katanya.
Ujarnya, ini kali pertama dia menunaikan ibadah haji dan lebih mencabar apabila perlu juga bertugas setiap hari tanpa ada cuti ketika cuaca panas terik di sana. – KOSMO! ONLINE.


Lebih 4,000 berhimpun bantah tiga pulau buatan
Oleh SAFINA RAMLI

14 Mei 2023, 3:56 pm
BALIK PULAU – Kira-kira 4,000 penduduk berhimpun secara aman di Sungai Batu, Teluk Kumbar di sini bagi membantah perlaksanaan projek tiga buah pulau buatan di perairan Selatan Pulau Pinang.
Selain penduduk setempat, perhimpunan aman itu turut disertai ahli-ahli 20 pertubuhan bukan kerajaan (NGO) antaranya Persatuan Nelayan Negeri Pulau Pinang (PenMutiara), Penang Forum, Sahabat Alam Malaysia (SAM), Lestari Khazanah Alam Pulau Pinang (LEKAS) dan juga Persatuan Pengguna Pulau Pinang (CAP).
Turut kelihatan menyertai himpunan aman itu adalah pemimpin parti-parti politik daripada Perikatan Nasional (PN) seperti pemimpin parti Gerakan Rakyat Malaysia, Pas dan Parti Rakyat Malaysia (PRM).
Pengerusi PenMutiara, Ibrahim Che Ros berkata, pihaknya tidak akan menghentikan gerakan membantah projek tambak laut Pulau Pinang Selatan (PSI) itu sehingga projek PSI serta projek-projek tambak laut yang sedang dirancang di negeri itu dibatalkan.
“Kami juga merancang untuk mengadakan perhimpunan membantah projek PSI di Parlimen dalam masa terdekat dan kami akan menyerahkan memorandum kedua bantahan projek ini kepada Perdana Menteri, Datuk Seri Anwar Ibrahim.
“Selain itu, kami juga merancang menyerahkan memorandum bantahan projek ini kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk memohon agar baginda dapat melihat nasib nelayan di Pulau Pinang,” katanya selepas menyertai Perhimpunan Aman, Bantah Projek Tiga Pulau di Sungai Batu, di sini hari ini.

Perhimpunan aman itu bermula pada pukul 10.30 pagi dan berakhir kira-kira sejam kemudian tanpa sebarang insiden yang tidak diingini.
Selain Ibrahim, antara yang berucap pada perhimpunan aman itu ialah Timbalan Pengerusi PenMutiara, Zakaria Ismail, Pengerusi Persatuan Nelayan Kawasan Pulau Pinang Selatan, Arshad Omar dan aktivis Penang Forum, Khoo Salma.
Menurut Ibrahim, pihaknya juga mencabar Ketua Menteri, Chow Kon Yeow untuk turun ke laut bersama para nelayan di kawasan Pulau Pinang Selatan yang bakal ditambak bagi melihat sendiri kekayaan sumber laut kawasan itu yang dipenuhi spesies ikan dan udang.
“Ketua Menteri dimaklumkan bahawa kawasan ini tidak banyak sumber laut dan hasil tangkapan berkurangan kerana apa sahaja maklumat yang Ketua Menteri dapat adalah daripada kajian yang berbayar.
“Kami cabar Ketua Menteri agar ikut nelayan ke laut untuk melihat sendiri hasil sumber laut yang banyak di sini malah Ketua Menteri juga tidak pernah bertemu dengan para nelayan untuk mendengar sendiri luahan kami,” katanya. – KOSMO! ONLINE.


19 parti Kerajaan Perpaduan perlu tingkat keserasian bersama
Oleh NUR ALWANI ZAFIRAH KHAIRUL

14 Mei 2023, 4:16 pm
KUALA LUMPUR – Timbalan Perdana Menteri, Datuk Seri Ahmad Zahid Hamidi meminta 19 parti di bawah Kerajaan Perpaduan meningkatkan keserasian antara mereka terutama menjelang Pilihan Raya Negeri (PRN) di enam negeri akan datang.
Beliau yang juga Presiden UMNO berkata, Konvensyen Nasional Kerajaan Perpaduan 2023 yang berlangsung hari ini, merupakan platform terbaik untuk menyegerakan keserasian itu.
“Mulai hari ini, kita ada Konvensyen Nasional Kerajaan Perpaduan, keserasian dengan pelbagai parti yang lain, 19 parti semuanya harus dipercepatkan keserasiannya,” katanya.
Beliau berkata demikian kepada pemberita selepas majlis perjumpaan khas Presiden UMNO bersama Ketua, Timbalan dan Naib Ketua UMNO bahagian di Pusat Dagangan Dunia (WTC), di sini, hari ini.
Dalam pada itu, Ahmad Zahid mengarahkan semua bahagian UMNO supaya menggerakkan jentera parti mulai dari sekarang.
“Disebabkan pemilihan di peringkat Ketua Bahagian sudah berlalu, saya minta biduk berlalu, kiambang bertaut (kembali bersatu).

“Selain itu, kita mahu mereka menyantuni pelbagai kaum, sama ada dalam kalangan ahli parti dalam Kerajaan Perpaduan.
“Apa yang lebih penting ialah pengundi yang tanpa parti, itu mesti dimulakan daripada sekarang,” ujarnya. – KOSMO! ONLINE


Mayat dua remaja dikhuatiri lemas dijumpai
Oleh CHERINE JON

14 Mei 2023, 4:17 pm
SIBU – Dua remaja lelaki yang hilang dipercayai dibawa arus deras ketika mandi di Sungai Rajang berhampiran Jeti Pekan Durin di sini pada Jumaat lalu ditemukan mati lemas pagi tadi.
Jurucakap Pusat Gerakan Operasi Bomba Sarawak berkata mayat kedua-dua mangsa berusia 15 tahun itu dijumpai dalam operasi mencari dan menyelamat (SAR) yang memasuki hari ketiga melibatkan pasukan bomba, polis, Angkatan Pertahanan Awam (APM) dan orang awam.
Katanya operasi SAR hari ini bermula pada pukul 7 pagi menggunakan kaedah pencarian di permukaan air, dengan radius pencarian diperluas pada jarak enam kilometer dari tempat mangsa dilaporkan hilang.
“Mangsa pertama dijumpai pada pukul 7.35 pagi manakala mangsa kedua dijumpai pada pukul 8.15 pagi,” katanya dalam kenyataan, hari ini.
Menurutnya pengecaman dan pengesahan kedua-dua mangsa juga telah dilakukan oleh ibu bapa mangsa dengan disaksikan oleh pegawai polis.
Kedua-dua mangsa dilaporkan hilang pada Jumaat lalu, dipercayai dibawa arus deras ketika mandi bersama seorang lagi rakan mereka di Sungai Rajang kira-kira pukul 5 petang.

Kedua-duanya dikatakan terus tenggelam kira-kira 10 meter dari Jeti Pekan Durin manakala seorang lagi rakan mereka selamat.
Susulan itu, operasi SAR segera digerakkan di sungai yang dianggarkan sedalam 20 kaki itu, dengan pasukan SAR semalam membuat kocakan pada lokasi kejadian menggunakan sebuah bot penyelamat bomba sebagai satu langkah alternatif untuk mengeluarkan mangsa sekiranya mangsa masih berada di dasar sungai.
Seterusnya pasukan SAR membuat pencarian dalam radius kira-kira 500 meter lokasi kejadian dan Pasukan Penyelamat Di Air (PPDA) bomba memulakan selaman di lokasi mangsa lemas namun masih gagal menjumpai mangsa. KOSMO! ONLINE.


Insurans Rahmah bakal diperkenalkan hujung bulan ini
Oleh NUR ALWANI ZAFIRAH KHAIRUL

14 Mei 2023, 4:06 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) bakal memperkenalkan Insurans Rahmah bagi memperluaskan lagi inisiatif Payung Rahmah di bawah Kerajaan Perpaduan.
Menterinya, Datuk Seri Salahuddin Ayub berkata, pakej tersebut bakal memanfaatkan golongan B40 dan juga miskin tegar dalam mendapani kos sara hidup ketika ini.
“Insya-Allah hujung bulan ini, kita akan perkenalkan Insurans Rahmah melalui pakej Payung Rahmah, ini semua kita sudah lakukan dengan penuh teliti kerana ada ada pihak yang mempertikaikan adakah program ini boleh kekal atau tidak.
“Kekuatan kepada inisiatif ini didukung oleh pemain-pemain industri dan mereka sanggup untuk membantu walaupun falsafah dalam bentuk ekonomi boleh dibahaskan dengan lebih lanjut dengan rakan saya Menteri Ekonomi, Rafizi Ramli dan Kementerian Kewangan,” katanya.
Beliau berkata demikian semasa sesi dialog dalam memperkaskan ekonomi rakyat di Dewan Merdeka sempena Konvensyen Nasional Kerajaan Perpaduan Pusat Dagangan Dunia (WTC), di sini hari ini.
Dalam pada itu, Salahuddin turut menjelaskan beberapa usaha yang telah dilakukan oleh Kerajaan Perpaduan dalam menyentuh golongan sasar melalui pelbagai pakej di bawah Payung Rahmah.

Antaranya Harga Rahmah, Menu Rahmah, Bazar Ramadan Rahmah dan juga Servis Rahmah.
“Sebagai contoh, ada 14,000 barangan keperluan asas rakyat yang hari ini rakyat dapat beli dengan diskaun dari tiga peratus sehingga 50 peratus.
“20 barangan asas yang diperlukan golongan isi rumah daripada kalangan B40 dan miskin tegar yang masuk ke dalam troli mereka itu, kalau tidak ada pemotongan menerusi pakej Harga Rahmah, maka pembayaran mereka lebih RM20 hingga RM25,” ujarnya. – KOSMO! ONLINE.


Anwar ucap Selamat Hari Ibu buat wanita bergelar ibu
Oleh MUHAMMAD NAJIEB AHMAD FUAD

14 Mei 2023, 4:00 pm
PUTRAJAYA – Perdana Menteri, Datuk Seri Anwar Ibrahim mengucapkan Selamat Hari Ibu buat semua wanita bergelar ibu di negara ini.
Beliau melalui perkongsian di laman Facebook miliknya hari ini berkata, tiada ayat yang mampu diungkapkan tatkala mengenang jasa dan pengorbanan ibu dalam mendidik dan membesarkan kita.
Katanya, dalam setiap pencapaian, atau detik kecemerlangan yang kita kecapi, ada peranan ibu disebaliknya.
“Kepada yang telah kehilangan ibu, semoga mereka bertemu damai di sana. Kepada yang masih punyai ibu, semoga terus dalam kasihnya,” katanya.
Dalam kesempatan itu juga, beliau turut mengucapkan selamat Hari Ibu kepada Allahyarham ibunya serta isteri Datuk Seri Dr. Wan Azizah Wan Ismail. – KOSMO! ONLINE


Ahirine nafi jadi penyondol rumah tangga Farid, Diana
Oleh HANISAH SELAMAT

14 Mei 2023, 4:00 pm
PETALING JAYA – Pernah dituduh sebagai penyondol dalam rumah rumah tangga Farid Kamil dan Diana Danielle, pelakon baharu Ahirine Ahirudin berharap kemelut yang melanda pasangan itu dapat diselesaikan secara baik.
Katanya, sebagai rakan dalam industri yang pernah bekerjasama dan melihat kebahagiaan mereka, sudah pasti dia terkejut apabila dimaklumkan kedua-duanya kini dalam fasa menyelesaikan kemelut rumah tangga di mahkamah syariah.
“Sudah pun terbukti antara saya dan Farid hanyalah kawan. Saya pun dah lupakan hal itu apatah lagi sebelum ini kami cuma berhubung secara profesional terutama jika ada latihan Muay Thai atau menyertai lumba motor.
“Saya juga pernah berlatih dengan isterinya, Diana, tetapi mungkin orang salah faham gara-gara gambar kami berdua ketika mempromosikan filem Remp-It 2.
“Tentu saya terkejut tengok berita membabitkan Farid dan Diana kerana saya nampak mereka pasangan serasi yang mesra dan bahagia. Saya cuma mampu mendoakan dengan baik,” katanya kepada Kosmo! Online.
Penggiat seni berusia 26 tahun ini turut mengakui ketika gosipnya sebagai orang ketiga tersebar sejak tahun lalu, sedikit sebanyak tuduhan tersebut telah mencemarkan namanya selaku  pendatang baharu dalam industri hiburan.

“Ketika itu saya memang agak ‘down’ (sedih), tetapi mujur keluarga terutama bapa saya yang turut terbabit dalam bidang media memahami situasi ini.
“Mereka tahu hal sebenar, selain sebelum itu sudah nasihatkan risiko apabila terbabit dalam arena hiburan. Jadi saya pun bangkit semula,” katanya.
Terdahulu, bintang filem Gadis Jolobu The Movie itu menjadi sasaran kecaman netizen apabila berkongsi gambar bersama Farid yang mengakibatkannya dituduh sebagai punca keretakan rumah tangga aktor berkenaan. – KOSMO! ONLINE


JPJ akan laksana lebih banyak inisiatif pendigitalan
Oleh BADRUL HAFIZAN MAT ISA

14 Mei 2023, 3:42 pm
SEREMBAN – Jabatan Pengangkutan Jalan (JPJ) akan melaksanakan lebih banyak inisiatif pendigitalan dalam usaha meningkatkan kualiti penyampaian dan perkhidmatannya kepada rakyat.
Menteri Pengangkutan, Anthony Loke Siew Fook berkata, memang menjadi hasrat jabatan berkenaan untuk melaksanakan pendigitalan penuh dalam setiap perkhidmatannya namun mengakui ia akan mengambil masa.
“Ia akan mengambil masa sebab ada banyak sistem yang perlu diintegrasikan, seperti kita nyatakan, ada Pelan Strategik Pendigital JPJ 2021-2025 jadi pelan ini libatkan lima tahun, sekarang 2023 dan kita telah pun ada beberapa inisiatif yang diumumkan.
“Dalam masa dua tahun yang akan datang ini, banyak lagi inisiatif pendigitalan yang akan dilaksanakan oleh JPJ termasuk penguatkuasaan yang akan ke arah digital,” katanya.
Beliau berkata demikian kepada pemberita selepas merasmikan Majlis Sambutan Hari JPJ Ke-77 di sini hari ini.
Yang hadir sama, Ketua Setiausaha Kementerian Pengangkutan, Datuk Jana Santhiran Muniayan dan Ketua Pengarah JPJ, Datuk Zailani Hashim.

Ketika berucap pada majlis itu, Siew Fook menambah, konsep pendigitalan akan diaplikasikan ke dalam strategi penguatkuasaan yang lebih holistik.
“Buktinya, semasa Op Hari Raya Aidilfitri 2023, JPJ telah menggunakan dron untuk mengesan pesalah yang melanggar peraturan lalu lintas.
“Penggunaan Enforcement Action Camera (EAC) dan Smart Enforcement Device (SmED) yang memfokuskan kepada Operasi Tanpa Sentuh JPJ (Camera Go-Pro) serta teknologi sistem High Speed Weigh-in-Motion juga terus dipergiatkan untuk meningkatkan keberkesanan penguatkuasaan JPJ,” katanya.
Sementara itu, pada majlis tersebut, beliau yang juga Ahli Parlimen Seremban turut melancarkan beberapa inisiatif baharu yang diperkenalkan JPJ iaitu e-Book Kurikulum Pendidikan Pemandi (KPP), JPJeID, JPJ Mobile dan Nombor Pendaftaran Kenderaan (FF).
“JPJ akan mengeluarkan nombor pendaftaran kenderaan Siri FF sebagai tanda signifikan Sambutan Hari JPJ Ke-77 hari ini. Siri FF ini akan dibuka bidaan selama lima hari secara dalam talian di Sistem JPJeBid bermula 14 Mei dan berakhir 18 Mei 2023 pada pukul 10 malam,” katanya. -KOSMO! ONLINE.


Rayuan luar tahun giliran masih dikenakan bayaran penuh – TH
Oleh AMREE AHMAD

14 Mei 2023, 3:31 pm
SEPANG – Bakal jemaah berpendapatan B40 yang rayuan diterima meskipun di luar tahun giliran masih dikenakan pembayaran kos penuh untuk pakej haji secara muassasah.
Perkara berkenaan dijelaskan oleh Pengarah Eksekutif Haji, Lembaga Tabung Haji (TH), Datuk Seri Syed Saleh Syed Abdul Rahman sebagai merujuk kekeliruan isu kos tersebut.
“Jika di luar gilirannya, tidak kira B40 atau M40 atau T20, dia perlu bayar penuh jika rayuan diterima tahun ini,” katanya pada sidang akhbar di Pusat Konvensyen Movenpick hari ini.
Beliau menjawab pertanyaan pemberita mengenai, kenyataan bekas Pengarah Urusan Kumpulan TH, Datuk Seri Amrin Awaluddin pada 21 Mac lalu yang menyatakan rayuan di luar giliran dikenakan kos penuh RM30,850.
Bayaran itu namun dikecualikan kepada kes rayuan sebagai mahram kepada jemaah atau menjadi pembantu kepada jemaah berusia lanjut terpilih untuk mengerjakan haji kali ini.
Mengulas lanjut, Syed Saleh yang juga Ketua Rombongan Haji Malaysia berkata, pihak TH sudah memberi penerangan berhubung isu ‘panas’ itu menerusi pelbagai wadahnya.

“Mungkin ada kekeliruan terutama bakal jemaah B40 yang rayuan diluluskan walhal bukan tahun giliran dan dia terkejut apabila perlu bayar penuh macam kumpulan T20,” ujarnya.
Bagaimanapun, beliau tidak menyatakan secara rasional kenapa B40 harus membayar penuh tetapi difahamkan ia kerana bakal jemaah itu mengisi kuota bukan tahun gilirannya. – KOSMO! ONLINE.


PRN: KKD pantau, sekat berita palsu bawa unsur kebencian
Oleh NUR ALWANI ZAFIRAH KHAIRUL

14 Mei 2023, 2:49 pm
KUALA LUMPUR – Kementerian Komunikasi dan Digital (KKD) dalam usaha mempergiatkan kawalan berhubung tindakan menyekat berita palsu yang boleh membawa kepada unsur kebencian sepanjang Pilihan Raya Negeri (PRN) akan datang.
TImbalan Menterinya, Teo Nie Ching berkata, sebuah pasukan petugas khas (taskforce) telah diwujudkan sejak Disember lalu yang memfokuskan kepada mencegah penyebaran berita palsu serta ucapan berunsur kebencian terutamanya di media sosial.
Katanya, KKD sedar bahawa semasa kempen PRN yang bakal berlangsung tidak lama lagi secara tidak langsung akan menyebabkan wujudnya lebih banyak berita palsu yang objektifnya menyebarkan salah faham serta kebencian kepada kalangan pembaca.
“Jadi Suruhanjaya Komunikasi dan Multimedia Malaysia (MCMC) bersama Polis Diraja Malaysia (PDRM) akan bekerja secara rapat untuk memantau ucapan-ucapan dalam sosial media bagi memastikan tindakan dapat diambil.
“Di sini juga saya ingin mengalakkan semua pembaca dan pengguna media sosial untuk ‘klik’ dengan bijak, pada masa sama selalu rajin menyemak fakta,” katanya ketika ditemui pemberita di Konvensyen Wanita Kerajaan Perpaduan 2023 di Pusat Dagangan Dunia (WTC), di sini hari ini.
Sementara itu, Nie Ching yang juga Ahli Parlimen Kulai itu berkata, KKD akan memastikan setiap enam negeri iaitu Selangor, Negeri Sembilan, Kedah, Pulau Pinang, Terengganu dan Kelantan yang bakal diadakan PRN nanti mempunyai pusat media bagi memudahkan para wartawan melakukan liputan selain menyampaikan berita secara sahih kepada umum.

“KKD ingin memastikan semasa PRN dijalankan semua kerja wartawan dapat berjalan secara lancar. Jabatan Penerangan akan pastikan bahawa enam negeri tersebut mempunyai pusat media yang didirikan.
“Untuk anggota-anggota media yang datang daripada luar negara dan sekiranya berminat melakukan liputan untuk PRN, mereka boleh memohon tag wartawan daripada Jabatan Penerangan,” katanya. – KOSMO! ONLINE.


Tuan rumah kesal tetamu membazir makanan
Oleh SYAHRATUL AUFA SHAHARUDDIN

14 Mei 2023, 2:13 pm
PETALING JAYA- Seorang lelaki meluahkan rasa kesal terhadap sikap tetamu yang membazir pada majlis rumah terbukanya baru-baru ini.
Menerusi perkongsian di Facebook Muhd Amirul Zikri menceritakan, hidangan sampingan yang disediakan adalah 600 cucuk sate buatan sendiri.
“Sate itu kami beli yang mentah dan bakar sendiri tetapi kami pelik kenapa tidak cukup sedangkan jemputan dalam 200 orang sahaja,” katanya.
Menurutnya, ketika melakukan pembersihan meja tetamu, dia terkejut banyak pembaziran yang berlaku ketika majlis berlangsung.
“Semasa membersihkan meja hendak kutip pinggan tetamu, punya lah banyak sate orang ambil banyak lepas itu tidak habis makan.
“Terlalu banyak ye, sehinggakan kami rasa mahu ambil dan panaskan balik cuma tidak sampai hati kerana sisa orang kan. Jadi, terpaksa buang,” katanya.

Menjengah ke ruangan komen, orang ramai juga kesal dengan sifat tamak sebahagian tetamu yang hadir di majlis itu.
“Lain kali, bubuh sikit-sikit, kalau letak banyak-banyak, nanti dapat tetamu jenis lapar habis ambil semua sampai licin,” komen Suzana.
“Selalunya kalau buat majlis macam ni jangan keluarkan semua makanan. Kena amalkan sistem ‘top up’ dan pandai-pandai asingkan makanan untuk berapa sesi. Kalau letak semua sekali memang akan ada yang membazir,” kata Nurul Azman.
“Pandangan saya lah, kalau bab sate ni jujur kena ada orang yang jaga, banyak kali dah tengok dekat majlis, ramai yang ambil banyak selepas itu tinggal macam tu membazir dalam pinggan, biar orang jaga satu pinggan 5 cucuk, nak lagi boleh ulang ambil,” ujar seorang pengguna.
Tambahnya lagi, sifat tamak dan berlebih-lebihan mengambil makanan ketika majlis keramaian harus dielakkan.
“Tak kedekut, tak marah hendak makan banyak mana pun, tetapi ambil berpada lah. Ambil sedikit dahulu, kalau sedap tambah lagi. Kesian orang-orang yang datang kemudian tidak dapat merasa. Kami sebagai tuan rumah pun serba salah jadinya,” katanya. -KOSMO! ONLINE.


Orang muda kurang minat punca KRT tidak aktif
Oleh NOOR HAYATI MAMAT

14 Mei 2023, 2:36 pm
HULU TERENGGANU – Sebanyak 8,330 kawasan rukun tetangga (KRT) atau lima peratus di seluruh negara didapati tidak aktif.
Ketua Setiausaha Kementerian Perpaduan Negara, Datuk Noridah Abdul Halim berkata, faktor utama KRT terbabit tidak aktif ialah sukar mendapatkan penyertaan golongan muda bagi meneruskan kesinambungan.
“Senario dihadapi di kawasan KRT tidak aktif ialah ramai komuniti yang menyertainya sudah berusia lebih 60 tahun dan semakin kurang produktif.
“Pada masa sama, sukar untuk dapatkan pelapis bagi menerajui jawatan kuasa pengurusan KRT berkenaan,” katanya selepas meninjau projek Ekonomi Komuniti Rukun Tetangga di KRT Kampung Gunung, Ajil di sini hari ini.
Biar pun begitu, Noridah menegaskan kementerian tidak pernah berhasrat untuk membatalkan pendaftaran KRT yang tidak aktif terbabit.
Sebaliknya, beliau menjelaskan kementerian telah mengarahkan pegawainya di peringkat negeri dan daerah agar memainkan peranan lebih proaktif mengaktifkan semula KRT terbabit.

“Antara pendekatan bakal dilakukan ialah menambah baik kuota jawatan kuasa mengikut peringkat umur bagi menarik lebih ramai golongan muda menjadi pelapis.
“Ia bertujuan bagi memastikan kesinambungan sebuah KRT agar terus bergerak aktif,” katanya. – KOSMO! ONLINE.


MB akan selalu buat ‘spot check’ di Tambak Johor
Oleh MOHAMAD FAIZAL HASHIM

14 Mei 2023, 2:44 pm
JOHOR BAHRU – Kerajaan Negeri tidak akan pernah berhenti untuk berusaha mencari jalan penyelesaian kepada isu asas yang membelenggu penduduk di negeri ini sehingga ia benar-benar selesai.
Menteri Besar, Datuk Onn Hafiz Ghazi berkata, atas dasar itulah menjadi sebab beliau kerap membuat tinjauan ke Kompleks Kastam, Imigresen dan Kuarantin (CIQ) Bangunan Sultan Iskandar (BSI) dan Kompleks Sultan Abu Bakar (KSAB).
Beliau berkata, isu kesesakan di pintu masuk antarabangsa laluan darat itu bukanlah isu baru malah sudah berlarutan sejak sekian lama dan memberi kesan kepada kira-kira 300,000 orang yang berulang alik setiap hari.
“Sebab itu, saya mengambil pendekatan untuk turun padang dan melihat sendiri apa yang berlaku, kerajaan negeri yang saya pimpin ini tidak pekak, buta dan bodoh.
“Kami tidak akan berpura-pura seakan isu ini tidak pernah berlaku dan sudah berlarutan sejak sekian lama. Kami berhasrat untuk atasi isu ini secara habis-habisan dan kita perlu bersatu hati bagi menangani isu yang membelenggu rakyat Johor.
“Saya akan melakukan yang terbaik untuk menyelesaikan isu di CIQ dan saya tidak akan berehat sehinggalah isu ini selesai untuk menjadikan Johor sebuah negeri yang lebih baik,” katanya ketika berucap merasmikan Pusat Warisan India di Kuil Arulmigu Rajamariamman Devasthanam, di sini malam tadi.

Dalam pada itu, Onn Hafiz memberitahu, isu asas yang lain turut akan diberikan perhatian dalam memastikan hasrat kerajaan Negeri mencapai Negeri Maju 2030 mampu dicapai.
Beliau berkata, antara isu yang mendapat perhatiannya ialah kekurangan doktor di hospital awam di negeri ini yang boleh menjejaskan perkhidmatan di hospital tersebut. -KOSMO! ONLINE.


Anggota bomba tidak cukup, nisbah 1 bagi 2,238 penduduk
Oleh DIYANATUL ATIQAH ZAKARYA

14 Mei 2023, 2:25 pm
MELAKA – Nisbah kakitangan Jabatan Bomba dan Penyelamat Malaysia (JBPM) masih tidak seimbang dengan nisbah keanggotaan adalah 1 bagi 2,238 orang rakyat Malaysia.
Perkara itu didedahkan Menteri Perumahan dan Kerajaan Tempatan (KPKT) Nga Kor Ming dalam ucapannya pada Sambutan Hari Anggota Bomba Sedunia 2023 di Dataran Memorial Pengisytiharan Kemerdekaan, Banda Hilir di sini, hari ini.
Menurutnya, jumlah keanggotaan terkini pasukan penyelamat itu adalah melebihi 15,000 anggota berbanding populasi rakyat Malaysia yang seramai 33.57 juta.
“Ini menjadikan nisbah keanggotaan adalah satu bagi 2,238 orang rakyat Malaysia.
“Ia ditambah pula dengan jumlah panggilan kecemasan yang perlu dihadiri melebihi 100,000 setiap tahun, saya melihat jumlah keanggotaaan itu sama sekali tidak seimbang,” katanya.
Terdahulu, majlis tersebut yang mengangkat tema ‘Bomba Tonggak Penyelamatan Negara’ telah disempurnakan Yang di-Pertua Negeri Melaka Tun Mohd. Ali Mohd Rustam.

Turut hadir Ketua Pengarah JBPM, Datuk Abdul Wahab Mat Yassin; Pengerusi Jawatankuasa Perumahan Kerajaan Tempatan, Saliran, Perubahan Iklim dan Pengurusan Bencana, Datuk Rais Yasin dan Pengarah JBPM Melaka, Abu Bakar Katain.
Kor Ming berkata, susulan kekurangan itu, kementeriannya akan meneliti secara komprehensif bagi cadangan penyusunan semula organisasi JBPM secara berfasa.
“Usaha itu melibatkan naik taraf dan pengisian perjawatan sedia ada yang masih kosong serta mempertimbangkan untuk menambah jumlah keanggotaan JBPM.
“Ia juga merangkumi elemen kebajikan seperti kajian semula skim bomba merangkumi gaji dan elaun yang berkaitan,” ujarnya.
Katanya, pihaknya yakin kertas cadangan itu sedang diteliti oleh JBPM dan Bahagian Sumber Manusia KPKT sebelum ia dibawa kepada Jabatan Perkhidmatan Awam untuk pertimbangan dan kelulusan. – KOSMO! ONLINE


Hujan lebat di 9 buah negeri
Oleh KOSMO!

14 Mei 2023, 3:26 pm
PETALING JAYA – Sebanyak sembilan buah negeri dikenakan amaran bakal berlakunya ribut petir pada petang ini.
Jabatan Meteorologi Malaysia (MetMalaysia) berkata, amaran itu dikeluarkan susulan hujan lebat dan angin kencang yang dijangka berlaku sehingga pukul 5 petang nanti.
Negeri yang terlibat ialah di Kedah, Pulau Pinang, Perak, Pahang, Selangor, Negeri Sembilan, Wilayah Persekutuan Kuala Lumpur, Negeri Sembilan, Johor dan Sabah.
“Ribut petir, hujan lebat dan angin kencang dijangka di negeri Kedah iaitu di Kuala Muda, manakala di Pulau Pinang kawasan terlibat ialah di Seberang Perai Utara.
“Selain itu, keadaan sama diramalkan berlaku di Perak (Larut, Matang Dan Selama, Hulu Perak, Kuala Kangsar, Hilir Perak, Batang Padang dan Muallim),” katanya di sini hari ini.
Tambah kenyataan itu, hujan lebat turut dijangka melanda negeri Pahang terutama di Tanah Tinggi Cameron, Lipis, Raub dan Bentong.

“Sementara itu, di Selangor pula amaran dikeluarkan bagi daerah Sabak Bernam, Kuala Selangor, Hulu Selangor, Klang, Gombak, Petaling dan Hulu Langat.
“Keadaan sama turut boleh berlaku di seluruh Wilayah Persekutuan Kuala Lumpur serta beberapa daerah di Negeri Sembilan iaitu Jelebu, Kuala Pilah, Jempol dan Tampin,” katanya.
Amaran sama turut dikeluarkan bagi negeri Johor melibatkan daerah Mersing, Pontian, Kulai dan Johor Bahru.
“Sementara itu, turut dikenakan amaran ribut petir ialah di Pedalaman (Keningau dan Tambunan), Pantai Barat, Tawau (Lahad Datu) dan Kudat (Kota Marudu), Sabah,” ujarnya. -KOSMO! ONLINE.


Rizab air mentah empangan Air Itam makin rendah
Oleh SAFINA RAMLI

14 Mei 2023, 2:31 pm
GEORGE TOWN – Perbadanan Bekalan Air Pulau Pinang Sdn Bhd (PBAPP) telah diarahkan untuk menyusun semula pelan tindakan bagi memastikan rizab empangan Air Itam yang semakin berkurangan kekal sehingga musim hujan berikutnya pada September depan.
Ketua Menteri, Chow Kon Yeow berkata, beliau telah mengarahkan PBAPP untuk bertindak sedemikan bagi memanjangkan rizab air mentah empangan Air Itam untuk bertahan 120 hari lagi.
Katanya, PBAPP berkemungkinan menguruskan rizab empangan Air Itam untuk bertahan sehingga musim hujan berikutnya sambil mengekalkan perkhidmatan bekalan air yang sewajarnya di Air Itam.
”Kejayaan sebahagian besarnya bergantung kepada dua faktor yang berubah-ubah iaitu hujan di kawasan tadahan air empangan dan penggunaan air harian di Air Itam.
”Untuk meningkatkan kebarangkalian kita untuk berjaya dengan ketara, saya memohon kerjasama daripada warga Air Itam untuk mengurangkan penggunaan air, sila kurangkan penggunaan air anda kerana rizab air mentah empangan Air Itam adalah rendah,” katanya dalam kenyataan di sini hari ini.
Kon Yeow yang juga Pengerusi PBAPP berkata, pada tahun ini, kapasiti efektif empangan Air Itam menurun sebanyak 41.4 peratus dari tempoh 1 Januari hingga 9 Mei lalu dan ia berpotensi bertahan selama 120 hari lagi sehingga musim hujan yang dijangkakan pada September depan.

Jelasnya, PBAPP telah melakukan tugas yang baik dalam mengurangkan kawasan liputan bekalan empangan Air Itam untuk merangkumi premis 6,000 pengguna air di Air Itam.
“Ini bermakna pada Mei 2023, hanya kira-kira 6,000 pengguna air bergantung kepada air terawat yang dihasilkan di Air Itam sendiri, berbanding kira-kira 28,948 pengguna pada waktu biasa.
“Penyesuaian ini dilakukan melalui pengepaman strategik lebih banyak air terawat daripada Loji Rawatan Air Sungai Dua untuk sampai kepada pengguna yang tinggal di kawasan sekitar Air Itam.
“Mengurangkan kawasan liputan bekalan membolehkan PBAPP meminimumkan pelepasan harian dari empangan Air Itam dengan ketara,” katanya. – KOSMO! ONLINE.


Elak terpalit kontroversi, Sophia Albarakbah tayang teman lelaki
Oleh NUR AL-FAIRUZA SYARFA NOR SAIDI

14 Mei 2023, 2:28 pm
KUALA LUMPUR – Selepas mengakui sedang hangat menjalin hubungan cinta dengan seorang lelaki berstatus doktor, pelakon Sophia Albarakbah kini lebih terbuka mendedahkan teman lelakinya di khalayak ramai.
Malah, aktres sensasi itu dilihat lebih selesa membawa insan tersayang yang dikenali sebagai Mr. Doktor untuk mengiringinya ke pelbagai acara hiburan.
“Sebenarnya saya serahkan kepada teman lelaki sama ada mahu menemani saya atau tidak. Nampaknya dia okay sahaja.
“Tapi jika dia tidak selesa, saya enggan memaksa. Memang saya biarkan dia membuat keputusan sendiri,” katanya kepada Kosmo! Online.
Meskipun teman lelakinya bukan dalam kalangan selebriti, Sophia yang juga dikenali dengan nama Sophia Koshka menyifatkan lelaki itu sebagai individu yang tenang berdepan dengan kontroversi.
Ujar pelakon berusia 29 tahun itu, kisah panas yang mengheret namanya dengan aktor Aliff Aziz sedikit masa lalu tidak membuatkan kekasihnya hilang kepercayaan terhadapnya.

“Sepanjang kontroversi terbabit diperkatakan, teman lelaki saya kekal bertenang dan mendengar penjelasan sebenar daripada pihak saya.
“Perkara tersebut tidak mengganggunya kerana dia lebih memikirkan soal pesakitnya daripada perkara lain,” ujarnya ketika ditemui di majlis pelancaran Anugerah Bintang Popular (ABPBH) ke-35, baru-baru ini.
Dalam perkembangan lain, aktres jelita itu tidak menyangka tercalon dalam beberapa kategori antaranya Pelakon Filem Popular, Aktres TV Popular, Couple Drama Popular dan BBNU Wanita Popular.
“Alhamdulillah saya sangat gembira dan tidak menyangka dapat tercalon dalam empat kategori memandangkan ini kali kedua saya terlibat dalam ABPBH.
“Saya tidak meletakkan harapan tinggi untuk menang. Cuma saya target untuk memenangi kategori BBNU Wanita Popular atau Aktres TV Popular,” jelasnya.
Sebelum ini, dia pernah menjadi bahan kecaman ramai apabila didakwa menyimpan perasaan terhadap aktor gandingannya dalam drama Ku Akad Kau Dengan Bismillah, Aliff Aziz.
Perkara tersebut mencetuskan kemarahan isteri Aliff iaitu Bella Astillah sehingga mendedahkan tangkap layar perbualan WhatsApp bersama Sophia dalam media sosial. – KOSMO! ONLINE


Kerap tekan brek punca kesesakan teruk
Oleh SYAHRATUL AUFA SHAHARUDDIN

14 Mei 2023, 2:19 pm
PETALING JAYA- Kerap menekan brek tanpa sebab ketika memandu adalah salah satu punca berlakunya kesesakan jalan raya yang teruk di negara ini.
Menerusi perkongsian Facebook Public Health Malaysia hari ini, walaupun menekan brek secara sepintas lalu sahaja, namun ia akan menyebabkan pemandu di belakang turut menekan brek disebabkan lampu brek kereta hadapan menyala.
“Situasi ini dipanggil ‘Road Hogging’. Keadaan seperti ini akan merebak ke kenderaan lain di belakang seperti jangkitan,” katanya.
Menjengah ke ruangan komen, rata-rata orang ramai kesal dengan individu yang kerap menekan brek tanpa sebab dan bersetuju perbuatan tersebut menyusahkan pemandu lain kerana menyebabkan kesesakan.
“Suka tekan brek kerap tanpa keperluan, tabiat memandu di bandar yang sesak janganlah dibawa ketika memandu di lebuh raya besar dan di lorong laju. Pemandu di jalan bandar besar pun tidak main brek kerap,” kata Johari.
“Kebanyakan pemandu sekarang kurang peka dengan persekitaran dan pemandu lain. Orang seperti ini mahu melepaskan diri sahaja untuk elak kesesakan atau hendak masuk simpang,” kata seorang pengguna.

“Keadaan seperti ini menyusahkan pemandu lain, orang yang memandu seperti ini akan menyebabkan pemandu di belakang akan stres dan tertekan,” ujar seorang lagi pengguna. -KOSMO! ONLINE.


Penang South Island tak hapus sektor perikanan selatan P. Pinang
Oleh KOSMO!

15 Mei 2023, 8:09 pm
GEORGE TOWN – Pembangunan projek tambakan laut selatan Pulau Pinang atau dikenali sebagai Penang South Island (PSI) dijamin tidak menghapuskan sektor perikanan dan menghalang nelayan daripada menangkap ikan.
Penang Infrastructure Corporation (PIC) dalam satu kenyataan berkata, PSI juga tidak akan mengancam keselamatan makanan memandangkan tangkapan sumber laut untuk nelayan pantai adalah seluas 14.8 kilometer dari garis pantai.
“Nelayan tempatan biasanya menangkap ikan di kawasan luar daripada tapak projek. Kami menerima maklumat ini daripada nelayan tempatan dan mengesahkannya dengan kiraan bot secara fizikal serta menggunakan imej satelit yang merakam pergerakan bot nelayan di perairan selatan Pulau Pinang.
“Memandangkan kebanyakan aktiviti menangkap ikan berlaku lebih jauh dari tapak penambakan, kerajaan negeri telah memutuskan untuk memberi bantuan bot yang lebih besar kepada nelayan tekong lengkap dengan peralatan seperti enjin berkuasa tinggi, GPS dan pengangkut jaring,” kata kenyataan itu.
Menurutnya, bot dan peralatan baharu itu adalah sebahagian daripada Pelan Pengurusan Impak Sosial (SIMP) projek untuk nelayan selatan Pulau Pinang. Pelan tersebut juga menawarkan bantuan kewangan, jeti baharu dengan kemudahan yang sesuai, latihan, peluang pekerjaan dan perniagaan.
Dalam pada itu, katanya lagi, adalah tidak logik untuk mendakwa bahawa penambakan pulau seluas 2,300 ekar tersebut akan menghapuskan sumber laut seperti ikan dan udang.

“Dakwaan bahawa projek penambakan di perairan Pulau Pinang akan memberi kesan kepada tempat-tempat sejauh Kedah dan Selangor adalah keterlaluan.
“PSI direka dengan memikirkan masa depan negeri Pulau Pinang dan ini bermakna ia mesti disesuaikan dengan perubahan iklim dan cabaran lain yang akan dihadapi. Inilah sebabnya mengapa pembangunan PSI penting kepada ekonomi negeri,” jelasnya.
Oleh demikian katanya, projek berkenaan tidak akan menghalang mana-mana pihak atau komuniti daripada mengusahakan kegiatan ekonomi mereka.
“Ia adalah permulaan baharu bagi Pulau Pinang. Ini adalah projek yang akan membina masa depan yang lebih baik dan lebih berdaya tahan dari segi ekonomi untuk generasi akan datang.
“Selepas lapan tahun berusaha untuk mendapatkan kelulusan yang berkaitan dan mereka bentuk PSI, Pulau Pinang harus menyempurnakan tanggungjawabnya untuk melaksanakan projek ini,” tambahnya. – KOSMO! ONLINE


20,000 tandatangan dalam talian Proklamasi Orang Melayu
Oleh ISKANDAR SHAH MOHAMED

15 Mei 2023, 11:46 pm
KUALA SELANGOR – Agenda penyatuan orang Melayu merentasi parti, Proklamasi Orang Melayu setakat ini menerima lebih 20,000 tandatangan rakyat secara dalam talian.
Pengerusi Sekretariatnya, Datuk Marzuki Yahya berkata, tandatangan itu diperoleh sejak pihaknya menyediakan borang proklamasi berkenaan lebih sebulan lalu.
Kata beliau, sekretariat itu sudah mengeluarkan 100,000 borang berkenaan untuk diedarkan di seluruh negara kecuali Sarawak.
“Jumlah keseluruhan kutipan tandatangan itu bagaimanapun belum dipastikan dan akan diumumkan kelak.
“Namun, kita yakin akan mendapat sebanyak mungkin tandatangan rakyat pada fasa kedua dan menjelang Julai nanti,” katanya ketika ditemui pada Majlis Jamuan Raya Aidilfitri Dewan Undangan Negeri (DUN) di Bandar Puncak Alam di sini, malam ini.
Kosmo! sebelum ini melaporkan beberapa pemimpin Pas termasuk presidennya, Tan Sri Abdul Hadi Awang menandatangani Proklamasi Orang Melayu yang dicetuskan oleh bekas Perdana Menteri, Tun Dr. Mahathir Mohamad

Jelas Marzuki, pihaknya turut yakin akan terus mendapat sokongan pemimpin Pas, Bersatu dan UMNO dengan sasaran mengumpul sejuta tandatangan.
Sementara itu, Mahathir hanya memaklumkan lebih 1,000 tandatangan diperoleh daripada penduduk DUN Jeram namun enggan mengulas lanjut perkara lain. – KOSMO! ONLINE


Lelaki bunuh bekas majikan bergurau beri minum air mani
Oleh KOSMO!

15 Mei 2023, 9:00 pm
BRASILIA, Brazil  – Seorang lelaki  membunuh bekas majikannya selepas mendapat tahu bahawa dia diberi minuman dicampur air mani mangsa dalam perbuatan yang dianggap sebagai gurauan, lapor akhbar Daily Star semalam.
Edivan Alves Cavalcante, 49, dilaporkan mencampurkan air maninya ke dalam segelas air tebu dan memberikan minuman itu kepada pekerjanya ketika itu, Mauricio Roger Rodrigues Melo, untuk diminum.
Melo, 34, yang meminum air tersebut hanya mendapat tahu perkara sebenar  daripada rakan sekerjanya dua tahun kemudian.
Suspek dilaporkan berdendam terhadap bekas majikannya. Dia pergi ke syarikat di mana dia pernah bekerja itu pada 2 Mei lalu.
Melo menikam mangsa selepas bertengkar dengannya, demikian menurut akhbar tempatan.
Suspek kemudian  melarikan diri, namun ditahan di sebuah kawasan hutan tidak jauh dari rumahnya.

Dia kemudian didakwa kerana membunuh. Kejadian berlaku di Valparaiso de Goias yang merupakan kawasan perbandaran di negeri Goias, Brazil. – Agensi


Panas melampau dijangka jejas pengeluaran durian Kedah
Oleh JAMLIAH ABDULLAH

15 Mei 2023, 8:51 pm
ALOR SETAR – Pengeluaran durian di negeri ini dijangka berkurangan sehingga 30 peratus akibat cuaca panas yang melanda sejak hujung bulan lepas.
Menurut Pengarah Pertanian negeri, Ramli Abdul Rahman, pihaknya menerima rungutan daripada pengusaha tanaman itu di sekitar Padang Terap, Sik, Baling dan Bandar Baharu yang terjejas ekoran perubahan cuaca itu.
“Durian dijangka luruh pada hujung Jun hingga Julai nanti, namun seperti juga tanaman lain termasuk durian akan terkesan akibat cuaca panas melampau ini.
“Durian memang tidak perlukan air banyak tetapi air perlu mencukupi dan kalau air tak cukup pucuk akan mati walaupun pokok itu berusia puluhan tahun,” katanya ketika ditemui pada Majlis Jamuan Aidilfitri di Pusat Latihan Pertanian di Teluk Kechai di Kuala Kedah, hari ini.
Kata beliau, mengikut kajian pihaknya, pengeluaran durian dijangka menurun sehingga 30 peratus.
“Ia disebabkan faktor cuaca yang tidak menentu sejak Januari hingga Mac lepas yang menjejaskan pengeluaran pucuk dan bunga pokok durian.

“Kita jangka pada Januari hingga Mac itu kemarau tapi pada masa itu kemarau sekejap dan selepas itu hujan.  Kita sukakan kemarau sebab ia akan meningkatkan pengeluaran bunga tetapi hujan mengakibatkan pucuk tumbuh dan bunga durian gugur,” ujarnya.
Bagi mengatasi perkara itu, katanya, Jabatan Pertanian negeri membantu para petani termasuk memastikan mereka mendapat sumber air mencukupi bagi tanaman masing-masing melalui kaedah air bawah tanah dan air permukaan.
Sementara itu, ketika ditanya tentang harga buah durian yang diramal naik ekoran pengurangan pengeluarannya, kata beliau, ia dijangka terkawal dan signifikan dengan kos yang terpaksa ditanggung petani ketika ini. – KOSMO! ONLINE


‘Scammer’ di Malaysia tipu rakyat Australia lebih RM3 bilion
Oleh KOSMO!

15 Mei 2023, 10:52 pm
CANBERRA – Salah satu sindiket penipuan (scammer) yang menipu wang lebih AUD$1 bilion (RM3.01 bilion) milik sebilangan pelabur berjaya diberkas hasil kerja keras  seorang penyiasat Australia, lapor portal berita 9NEWS AU hari ini.
Penyiasat jenayah siber berpangkalan di negeri New South Wales(NSW) itu  dan pengerusi global IFW, Ken Gamble melancarkan siasatan antarabangsa untuk membanteras komplot penipuan ‘bilik dandang’ yang menggunakan taktik jualan menerusi pusat-pusat panggilan untuk menekan pelabur supaya membeli saham palsu dalam sebilangan syarikat.
Gamble berkata, siasatan yang mengambil masa lebih tiga tahun untuk mengenal pasti sindiket tersebut, membawa kepada 80 tangkapan termasuk ketua mereka.
“Ia satu perasaan yang hebat dapat menangkap mereka. Maksud saya ia adalah hasil kerja keras. Kami melancarkan siasatan ini dalam tahun 2020 apabila mendapat maklumat mengenai mereka,” katanya kepada  stesen radio Nine.
Sindiket itu  menyasarkan pelabur-pelabur yang tidak mengesyaki apa-apa di seluruh dunia, termasuk rakyat Australia yang ditipu sekitar AUD$1 bilion.
Gamble berkata, pada permulaan siasatan, mereka mendapati banyak wang yang ditipu daripada mangsa-mangsa,  dimasukkan ke dalam akaun bank di Hong Kong dan China.

Selepas menjejaki dana tersebut, mereka mendapati wang itu seterusnya dipindahkan ke Thailand serta Singapura.
Dari Thailand, dana tersebut ditunaikan dan diangkut secara fizikal merentasi sempadan ke Malaysia.
“Kami mengetahui siapa sindiket itu sejak sekian lama tetapi kami gagal mengenal pasti di mana pejabat mereka. Itulah yang memerlukan usaha keras,” katanya.
Gamble kemudian menaiki penerbangan ke Malaysia dan menemui Suruhanjaya Pencegahan Rasuah Malaysia yang membawa kepada penangkapan dan pembanterasan sindiket tersebut.
Menurutnya, siasatan kes itu masih diteruskan. – Agensi


Feri Langkawi terkandas, kipas enjin tersangkut tali
Oleh NORLIDA AKMAR IDROS

15 Mei 2023, 11:56 pm
KUALA PERLIS – Sebuah feri yang membawa kira-kira 140 penumpang termasuk kru dilaporkan terkandas di perairan ini kira-kira pukul 9 malam ini.
Feri tersebut terkandas pada jarak 2.5 batu nautika barat daya Kuala Perlis iaitu berhampiran Terminal Feri Kuala Perlis.
Pengangkutan tersebut berlayar dari Langkawi kira-kira pukul 7 malam tadi dan dipercayai sudah terkandas lebih tiga jam.
Kejadian dipercayai berlaku akibat masalah teknikal pada kipas kerana tersangkut tali, walau bagaimanapun belum dapat dipastikan sama ada ia tali pukat nelayan atau tali hanyut.
Maritim Malaysia (APMM) pada masa ini menggunakan asetnya untuk memantau keadaan feri.
Syarikat feri telah menghantar sebuah bot nelayan tempatan untuk menunda feri berkenaan ke terminal feri. – KOSMO! ONLINE


Piala Sudirman: Jin Wei pacu Malaysia ke suku akhir
Oleh MUHAMMAD HELMEE RAMLI

15 Mei 2023, 9:13 pm
KUALA LUMPUR – Perseorangan wanita negara, Goh Jin Wei kembali menemui sentuhan berbisa ketika membantu skuad badminton Malaysia mencatat kemenangan 5-0 ke atas India pada aksi Kumpulan C saingan Piala Sudirman di Suzhou, China sebentar tadi.
Pada perlawanan yang berlangsung di Pusat Sukan Olimpik Suzhou itu, Jin Wei menyumbang mata ketiga pasukan negara dengan menewaskan bekas juara dunia, P.V. Sindhu 14-21, 21-10, 22-20, sekali gus mengesahkan tempat Malaysia ke suku akhir lebih awal.
Lebih manis, kemenangan tersebut merupakan kemenangan pertama Jin Wei ke atas Sindhu memandangkan dalam empat pertemuan sebelum ini, ia hanya memihak kepada pemenang pingat perak Sukan Olimpik Rio 2016 itu.
“Saya langsung tidak fikir mengenai menang atau kalah hari ini, hanya fokus pada perlawanan sahaja. Apa yang penting, saya sudah berikan segala-galanya dan sangat bernasib baik untuk catat salah satu kemenangan terbesar.
“Kehadiran saya di sini tidak ada untuk buktikan kepada sesiapa, cuma mahu pamerkan aksi terbaik kepada yang sentiasa memberi sokongan. Selepas ini, saya perlu lebih banyak siapkan kekuatan mental,” kata Jin Wei sejurus tamat perlawanan.
Kemenangan ke atas Sindhu pastinya menjadi pembakar semangat buat juara remaja dunia dua kali itu menjelang pertemuan dengan bekas pemain No.1 dunia, Tai Tzu Ying pada aksi terakhir peringkat kumpulan menentang Taiwan pada Rabu ini.

Pada perlawanan sebentar tadi, Malaysia bermula dengan langkah positif apabila beregu campuran, Goh Soon Huat-Shevon Lai menyumbang mata pertama dengan menewaskan Dhruv Kapila-Ashwini Ponnappa 21-16, 21-17.
Kemudian, giliran perseorangan lelaki No.1 negara, Lee Zii Jia membuktikan kejaguhan apabila menang 21-16, 21-11 ke atas K. Srikanth sebelum Jin Wei menjinakkan Sindhu 14-21, 21-10, 22-20.
India yang sekurang-kurangnya mahu mendapatkan mata saguhati menerusi beregu lelaki, Chirag Shetty-Satwiksairaj Rankireddy gagal untuk melakukannya apabila tewas 18-21, 19-21 kepada juara dunia, Aaron Chia-Soh Wooi Yik.
Beregu wanita, Pearly Tan-M. Thinaah kemudiannya melengkapkan kemenangan bergaya skuad negara apabila menyumbang mata kelima selepas berjaya menewaskan Treesa Jolly-Gayatri Gopichand 21-15, 21-13.
Meskipun sudah mengesahkan tempat ke suku akhir, namun Malaysia akan berdepan satu lagi aksi sukar bertemu Taiwan pada Rabu ini bagi menentukan pasukan mana yang bakal dinobatkan sebagai juara Kumpulan C. – KOSMO! ONLINE


Penduduk cemas kejadian kepala air Sungai Titi Hayun, Seri Perigi
Oleh OTHMAN YAHAYA

15 Mei 2023, 9:53 pm
YAN – Penduduk di sini cemas apabila hujan lebat selama kira-kira sejam mengakibatkan kejadian kepala air di Sungai Titi Hayun dan Seri Perigi yang terletak di kaki Gunung Jerai, di sini pada petang tadi.
Kejadian itu menyebabkan berlaku limpahan air deras kira-kira pukul 6.40 petang tadi, namun tidak memasuki kawasan rumah penduduk di sepanjang sungai tersebut.
Ketua Balai Bomba dan Penyelamat Yan, Penolong Penguasa Bomba Norhamidi Ali berkata, hujan lebat berlaku di puncak gunung selama hampir sejam bermula kira-kira pukul 6 petang.
“Pemantauan mendapati dua sungai tersebut melebihi paras biasa dan kita meminta penduduk yang tinggal berhampiran sungai mengambil langkah berjaga-jaga dan walaupun arus deras sehingga menyebabkan air melimpah memenuhi jalan di kawasan berkenaan, namun sehingga kini tiada rumah penduduk dimasuki air,” katanya di sini hari ini.
Kata beliau, agensi lain turut membuat pemantauan dan sehingga pukul 8.15 malam ini, keadaan masih terkawal dan tiada penduduk dipindahkan. – KOSMO! ONLINE


Lori tangki terbalik ketika hantar bekalan air
Oleh AZAHAR HASHIM

15 Mei 2023, 10:59 pm
KULIM – Sebuah lori tangki air milik Syarikat Air Darul Aman Sdn. Bhd. (SADA) terbabas sebelum terbalik ketika dalam perjalanan menghantar bekalan air dalam kejadian di Jalan Padang Meiha di sini hari ini.
Dalam kejadian pukul 3 petang itu, pemandu dan penumpang lori tersebut hanya mengalami kecederaan ringan dan mendapatkan rawatan di zon hijau Hospital Kulim.
Ketua Polis Daerah Kulim, Superintendan Mohd. Redzuan Salleh berkata, pihaknya menerima maklumat tentang kemalangan itu daripada orang awam menerusi laman rasmi Facebook Info Cegah Jenayah Kulim.
Katanya, terdapat gambar memaparkan gambar lori tangki dengan muatan air terbalik di jalan.
“Menurut penyelia SADA, lori tersebut dalam perjalanan menghantar bantuan air dari Padang Serai ke Karangan,” katanya di sini hari ini.
Beliau berkata, siasatan mendapati lori dipercayai hilang kawalan ketika melalui selekoh dan kini kenderaan terbabit telah dibawa ke Balai Polis Trafik Kulim untuk siasatan lanjut.

“Pemandu lori mempunyai lesen memandu dan cukai jalan yang sah tempoh dan kes disiasat di bawah Peraturan 10 LN 166/59,” katanya. – KOSMO! ONLINE


Guru dedah kuarters dipenuhi najis burung, aduan tidak dilayan
Oleh KOSMO!

15 Mei 2023, 8:57 pm
PETALING JAYA – Seorang guru mendakwa aduan yang dibuat berhubung keadaan siling sebuah kuarters kerajaan dipenuhi najis burung dan kelawar tidak dilayan pihak atasan.
Perkara itu yang didedahkan menerusi perkongsian di Twitter TheTehOriginal dipercayai berlaku di Negeri Sembilan.
Menurut guru itu, dia bertindak sedemikian kerana tidak tahan dengan bau busuk yang terpaksa dihidu setiap hari ketika pulang ke rumah.
“Letih buat aduan tapi jawapan yang dapat tiada bajet. Balik tadi buka pintu rumah rasa pening gila dengan bau dalam rumah. Aku memang tak tahan dah. Terus pinjam lampu suluh pengawal dan panjat siling kuarters.
“Jadi aku ambil video dan gambar bahagian atas siling rumah. Biar mereka melihat walaupun tak merasainya. Tak guna sekadar kumpul aduan tapi tak melawat kawasan,” katanya hari ini.
Kata guru itu, dia juga telah membuat rayuan agar kerja membaik pulih siling kuarters berkenaan disegerakan, namun hanya menerima alasan yang sama.

“Setiap kali aduan tiada pihak yang turun melihat dengan mata kasar. Sekurangnya kalau dia datang boleh dia nikmati bau-bau ‘wangi’ yang aku hadap setiap hari,” jelasnya. – KOSMO! ONLINE


Pasir Mas, Tumpat ‘kawasan panas’ laluan seludup manusia
Oleh ROHANA ISMAIL

15 Mei 2023, 7:36 pm
PASIR MAS – Polis Kelantan mendedahkan daerah Pasir Mas dan Tumpat dikenalpasti sebagai kawasan panas laluan penyeludupan manusia.
Ketua Polis Kelantan, Datuk Muhamad Zaki Harun berkata, perairan Sungai Golok di sepanjang dua daerah itu mempunyai banyak pangkalan haram menjadi lokasi kegiatan penyeludupan manusia.
“Kedudukan rumah yang rapat di tebing Sungai Golok diikuti dengan ladang-ladang menjadi lokasi pendatang asing tanpa izin (PATI) bersembunyi.
“PATI kebiasaannya akan berkumpul di ladang sebelum menunggu tekong darat mengambil mereka. Ada juga yang keluar dari kawasan ladang dengan menaiki e-hailing,” katanya kepada pemberita selepas Majlis Serah Terima Tugas Ketua Polis Pasir Mas di Ibu Pejabat Polis (IPD) Pasir Mas di sini hari ini.
Mengulas lanjut, Muhamad Zaki memberitahu, kebanyakan PATI yang masuk ke negara ini berasal dari Myanmar dan India.
Menurutnya, dalam tempoh dua bulan kebelakangan ini, kes penyeludupan manusia di sempadan Malaysia-Thailand berkurangan selepas polis menjalankan kawalan ketat di kawasan terbabit.

“Kebiasaannya, tekong darat membawa mereka menaiki van dan bergerak dalam kumpulan yang besar, tetapi kali ini hanya tiga atau empat orang sahaja yang ditahan,” katanya.
Dalam perkembangan lain, Polis Kelantan sudah berbincang dengan Kementerian Dalam Negeri untuk memperbanyakkan aset dan logistik bagi mengukuhkan kawalan sempadan termasuklah menambah unit kereta peronda (MPV) serta kamera televisyen litar tertutup (CCTV). – KOSMO! ONLINE


Buat aduan jika beli telur omega palsu
Oleh HARRITH HISHAM

15 Mei 2023, 7:20 pm
GOMBAK – Para pengguna disarankan untuk membuat aduan kepada Kementerian Perdagangan Dalam Negeri dan Kos Sara Hidup (KPDN) berhubung isu telur omega palsu yang didakwa berlaku di seluruh negara ketika ini.
Menteri KPDN, Datuk Seri Salahuddin Ayub memberikan panduan itu kepada orang ramai sekiranya telur yang dibeli tidak sepertimana yang dinyatakan iaitu sebagai telur omega.
“Pada bila-bila masa sama ada di pasar raya atau kedai, jika dia beli telur yang diletakkan sebagai premium (omega) tetapi tidak yakin, dia boleh membuat laporan terus kepada pihak kami.
“KPDN kemudian akan menyerahkan laporan itu kepada pihak Jabatan Veterinar dan Kementerian Kesihatan (KKM) supaya standard telur tersebut dapat diabsahkan,” katanya.
Beliau berkata demikian pada sidang akhbar sempena Majlis Pelancaran Inisiatif Payung Rahmah bersama Giant di Pasar Raya Giant, di sini hari ini.
Terdahulu, media melaporkan ladang-ladang telur di seluruh negara didakwa menggunakan syarikat subsidi untuk menipu label telur biasa yang ditukar kepada omega bagi mengelak kawalan harga.

Tambah Salahuddin, isu berkaitan telur itu akan disiasat di bawah Akta Perihal Dagangan 2011.
Sementara itu, mengulas cadangan bekas menteri KPDN, Tan Sri Shahrir Ab. Samad bahwa subsidi gula pasir wajar dihentikan, Salahuddin berkata, perkara itu sedang dibincang bersama tiga kementerian lain.
“Perbincangan sedang dilakukan melibatkan Kementerian Ekonomi, Kementerian Kewangan, Kementerian Pelaburan, Perdagangan dan Industri (MITI).
“Kita akan kemukakan solusi berhubung (subsidi) itu dalam masa terdekat,” ujarnya. – KOSMO! ONLINE


Sabotaj kerajaan gagal – Anwar
Oleh Abdul Rahman Razali

15 Mei 2023, 7:08 pm
Sabotaj kerajaan gagal – Anwar | 15 MINIT MMTV 15 MEI 2023


Wanita melompat gembira dapat sijil cerai
Oleh NIK NUR IMAN WAHYU

15 Mei 2023, 7:55 pm
PETALING JAYA – Seorang wanita tular apabila dia melompat gembira keluar daripada pekarangan mahkamah selepas berjaya memperoleh sijil cerai.
Menerusi klip video yang dikongsi May Tina Momami di akaun TikTok miliknya memaparkan, dirinya berlari keluar daripada mahkamah sambil melompat gembira bersama sijil cerai di tangannya.
“Ketika bercerai adalah jalan menuju kebahagiaan,” katanya menerusi ruangan kapsyen.
May menerusi ruangan kapsyen mengucapkan syukur kerana berjaya melepaskan diri daripada belenggu rumah tangga yang berpanjangan.
“Alhamdulillah, cerai,” katanya.
Menjengah ke ruangan komen, rata-rata orang ramai mendoakan kebahagiaan May dan tidak kurang juga berkongsi pengalaman serupa.

“Penderitaan dia sahaja yang tahu. Sebab itu dia gembira macam ini. Macam kawan saya, lepas cerai terus datang ‘office’ sambil tersenyum bagitahu dah cerai. Dia dah lega. Semoga bahagia,” kata Putih Putih Melati.
“Saya pun bercerai macam ni. Macam dapat apa. Perkahwinan itu kadang-kadang satu penyeksaan.
“Kita kena marah, kena bebel, kena herdik dengan suami,” ujar Mustzs.
Perkongsian tersebut tular sehingga memperoleh 5,000,000 tontonan dan 149,000 tanda suka. – KOSMO! ONLINE


Wanita tua ditangkap bersama suami rupanya isteri kedua
Oleh KOSMO!

15 Mei 2023, 8:00 pm
JAKARTA – Satu rakaman video tular di media sosial menunjukkan seorang isteri menangkap suaminya ketika menjalin hubungan sulit dengan seorang wanita tua tetapi dia sebenarnya merupakan pasangan lelaki berkenaan yang sah, lapor portal berita Pikiran Rakyat hari ini.
Rakaman video mengenainya disiarkan  dalam akaun TikTok, @Layla_magnoon dan wanita tua tersebut menggunakan bahasa Jawa ketika berbicara.
Si isteri itu dikenali sebagai Layla mengetahui hubungan suaminya dengan wanita tua tersebut setelah mendapatkan maklumat mengenai mereka berdua melalui telefon bimbit lelaki berkenaan.
Si isteri menyangka wanita tua itu adalah kekasih gelap suaminya.
Ketika kejadian, wanita tua itu pula  tidak tahu bahawa wanita muda yang datang ialah madunya.
Pertengkaran berlaku antara wanita muda dengan perempuan tua tersebut sehingga akhirnya status sebenar mereka terbongkar.

Bagaimanapun, kata  Layla, dia hairan kerana suaminya memilih wanita tua sebagai isteri kedua. – Agensi


Pelajar ditipu RM11,500 beli Nintendo Switch di TikTok
Oleh AZMI NORDIN

15 Mei 2023, 7:26 pm
KUALA LUMPUR – Seorang pelajar jurusan kejururawatan buntu apabila urusan membeli sebuah alat permain video yang ditawarkan dengan harga RM300 di TikTok akhirnya membawa kerugian sehingga RM11,500.
Ketua Polis Daerah Sentul, Asisten Komisioner Ahmad Sukarno Mohd Zahari berkata, pelajar wanita itu membuat laporan berhubung ditipu ketika membeli konsol Nintendo Switch di aplikasi terbabit, kelmarin.
“Wanita berusia 20 tahun itu menyatakan telah melihat iklan penjualan konsol Nintendo Switch yang dijual dengan harga RM300 sebelum berurusan dengan seorang jurujual yang meminta lagi bayaran sebanyak RM250.
“Seterusnya, mangsa diminta untuk membuat pelbagai bayaran lain seperti bayaran Kastam, clearance fees, bayaran insurans, dan caj penghantaran,” katanya dalam kenyataan hari ini.
Menurut Ahmad Sukarno, hasil siasatan mendapati pengadu telah membuat bayaran secara berperingkat sejak Isnin minggu lepas hingga Sabtu lalu.
Tambah beliau, dalam tempoh tersebut mangsa membuat sebanyak 13 kali transaksi ke dalam dua jenis akaun bank yang berbeza berjumlah RM 11,500.

“Kes disiasat di bawah seksyen 420 Kanun Keseksaan dan pihak polis menasihatkan orang ramai supaya lebih berhati-hati dengan segala taktik penipuan jenayah scammer yang menyebabkan ramai mangsa terpedaya.
“Sebarang pertanyaan berkaitan, orang ramai boleh menghubungi National Scam Response Centre (NSRC) di talian 997,” katanya. – KOSMO! ONLINE.


Puad nafi ramai ahli UMNO akan keluar parti
Oleh KOSMO!

15 Mei 2023, 7:17 pm
PETALING JAYA – Ahli Majlis Kerja Tertinggi (MKT) UMNO, Datuk Mohd. Puad Zarkashi menafikan ramai ahli UMNO akan keluar parti kerana pemimpin DAP memasuki Dewan Merdeka di Pusat Dagangan Dunia Kuala Lumpur.
Kata beliau, sekiranya ahli UMNO berasa kesucian Dewan Merdeka tercemar sudah pasti separuh dewan berkenaan kosong kerana peserta UMNO keluar dewan semasa Konvensyen Nasional Kerajaan Perpaduan berlangsung.
“Sakit betul hati Annuar (Tan Sri Annuar Musa) bila ramai pemimpin DAP masuk ke Dewan Merdeka.
“Kita tidak dengar berduyun duyun ahli UMNO keluar parti bila UMNO menyertai Kerajaan Perpaduan. Inikan pula hanya semata mata kerana pemimpin DAP masuk Dewan Merdeka,” katanya dalam satu hantaran di Facebook hari ini.
Justeru, kata Mohd. Puad, naratif Annuar ramai ahli UMNO akan keluar parti disebabkan perkara itu adalah mundur jauh ke belakang.
Beliau malah menegaskan, UMNO komited mempertahankan Kerajaan Perpaduan dan UMNO menolak mudarat lebih besar. – KOSMO! ONLINE


Penduduk flat culas bayar yuran penyelenggaraan, kerja baik pulih ‘terbantut’
Oleh MASTURAH SURADI

15 Mei 2023, 8:05 pm
KOTA TINGGI – Penduduk culas dalam membayar yuran penyelenggaraan bulanan menjadi punca rumah flat awam di negeri ini kini berada dalam keadaan uzur akibat tidak diselenggara.
Pengerusi Jawatankuasa Perumahan dan Kerajaan Tempatan negeri, Datuk Mohd Jafni Md. Shukor berkata, lebih malang lebih 70 peratus peringkat perbadanan pengurusan (MC) tidak dapat memungut bayaran bulanan dan akhirnya kontraktor dilantik tidak dapat melaksanakan kerja-kerja sepatutnya.
Katanya, kerajaan negeri juga telah mengenal pasti kira-kira 10 rumah flat awam yang sudah berusia 40 tahun kini berdepan dengan masalah keuzuran pada tahap yang teruk.
“Dalam pertemuan dengan Menteri Pembangunan Kerajaan Tempatan, Nga Kor Ming, Tuanku telah bertitah untuk pembelaan rumah flat-flat awam negeri Johor dimana untuk rumah flat awam dibawah Badan Pengurusan Bersama (JMB) atau MC biasanya tiada peruntukan.
“Sebab itu Tuanku minta sediakan bajet untuk rumah flat awam antaranya yang telah berusia 40 tahun contoh seperti di Taman Tun Aminah yang memiliki 40 blok lebih kurang 4,000 unit rumah disana dari segi pendawaian, perpaipan, cat memang teruk keadaannya.
“Selama ini flat awam, kerajaan negeri dan kerajaan persekutuan tidak ada bidang kuasa untuk bantu tetapi dalam pertemuan dengan Tuanku dan Menteri, Tuanku titah menteri untuk sediakan peruntukan khas bagi flat-flat awam yang telah uzur ini,” katanya kepada pemberita selepas menghadiri Majlis Penyerahan Kunci dan Jamuan Makan Sempena Hari Raya Aidilfitri 2023 di Residensi Kota Tinggi di sini hari ini.

Terdahulu, Sultan Johor, Sultan Ibrahim Sultan Iskandar menzahirkan rasa kecewa terhadap keadaan bangunan, penyelenggaraan serta tahap kebersihan flat-flat kos rendah di negeri ini.
Baginda bertitah kebanyakan flat kos rendah berada dalam keadaan daif serta dipenuhi pelbagai sampah sarap yang dibuang merata-rata hingga menjadi tempat pembiakan seranggar berbisa.
Mohd. Jafni berkata, bagi tahun ini kerajaan negeri telah mengeluarkan RM58 juta untuk kerja mengecat, baiki bumbung, sistem perpaipan dan lain-lain lagi khasnya melalui Pihak Berkuasa Tempatan (PBT) bagi perumahan tersebut. – KOSMO! ONLINE


Wanita lihat lembaga putih terapung di pantai
Oleh KOSMO!

15 Mei 2023, 7:30 pm
LONDON – Satu penampakan paranormal dipercayai hantu dikesan di luar pantai Britain, menyebabkan seorang wanita terpegun melihat imej menyeramkan tersebut, lapor portal berita Daily Star semalam.
Wanita yang enggan namanya disiarkan itu berkata, dia ternampak susuk menakutkan di pantai Cleethorpes, Grimsby. Lembaga itu dilihat  terapung pada jarak yang jauh dalam kejadian petang Khamis minggu lalu.
Ketika kejadian, wanita berkenaan sedang bersiar-siar di tepi pantai.
Dia berkata: “Saya ternampak lembaga  putih  terapung  di pantai. Saya benar-benar terpegun. Jadi saya segera merakamkan beberapa gambar.”
Sama ada ia adalah figura itu hantu atau makhluk lain masih belum dapat dipastikan. – Agensi